Inpresionismoa eta Regoyosen lana ezagutzeko tailerrak

Bost eta 7 urteko umeen zuzenduta. Uztailaren 9an, 16an, 23an eta 30ean; eta, abuztuaren 6an.


Ziurgabetasuna, gida eta arau

Jendarteko arlo guztietara hedatu da koronabirusa. Kutsatzeen kopuruak gora egitea, osasuna zaintzeko segurtasun neurri bereziak eta aparteko arauak dira, besteak beste, eskualdeko udalek udako egitarauak antolatzeko garaian kontuan hartu beharreko faktore berriak.

Hasiera batean osasun krisia zela zirudiena jendarteko esparru guztietara zabaldu da eta udako festak ez dira salbuespena. Egoera hobetzen ari zela pentsatuta, jaiak antolatzeko asmoa zuten hainbat herritan, baina azken asteetan kutsatze kopuruek gora egin dutela ikusita, egitaraua bertan behera uztea erabaki dute hainbatek.

Uztaileko azken egunekin batera iristen dira Altzoko festak. Aurten, ordea, COVID-19aren eraginez sortutako testuinguruan eta herritarren osasuna arriskuan ez jartze aldera, bertan behera geratu dira San Inazio jaiak. Dena dela, garai bitxi hauetan ere, Uda Giro egitaraua antolatu dute Altzoko Udaleko Festa eta Kultura batzordeak Talde Feministarekin batera. Udako hilabeteetako prestatu dituzte ekintzak, tartean, San Inazio eguneko bertso jaialdia. Andoni Egaña, Uxue Alberdi, Aitor Mendiluze, Julio Soto, Nerea Elustondo eta Eli Pagola bertsolariak ariko dira Manu Olano gai jartzailearen gidaritzapean.

Egitaraua osatzen duten ekintza guztietan segurtasun neurriak egongo dira. Kasurako, beharrezkoa izango da gonbidapenak edukitzea. Altzoko udaletxean egongo dira eskuragarri, pertsona bakoitzak gehienez bi gonbidapen hartu ahal izango ditu, eta herritarrek lehentasuna edukiko dutela azaldu du herriko udalak.

Larraulen, ohituraz, San Esteban eta San Bartolome egunak ospatzen dituzte. Festarik ez dela izango iragarri zuten, baina hainbat kultur ekitaldi antolatu dituzte. San Esteban egunean, esaterako, bertso saioa izango dute. Maialen Lujanbio, Onintza Enbeita, Iker Zubeldia eta Haritz Mujika ariko dira jendaurrean. Osasun neurriak ere ez dira faltako, eserlekuen arteko segurtasun distantzia, uneoro maskarak erabiltzea eta eskuak garbitzea, kasu. Festak bertan behera geratu izanaren albistea herritarrek penaz hartu dutela azaldu du Larraulgo Udaleko Kultur zinegotziak; baina erabaki zuzena dela eta guztiek arduraz jokatzea espero duela ere gehitu du.

Eskualdeko beste hainbat herritan ere ez da festarik izango. Berastegin, esaterako, ez dute jairik ospatuko eta aparteko kultur ekitaldirik ere ez dute egingo. Albizturren ere aurten ez da Andre Mari jairik eta Gazte egunik ospatuko. Ama Birjin eguna ospatzeko ohitura dute Orendainen, baina aurrekoen moduan, hurrengo urtera arte itxarotea erabaki dute hauek ere. Koronabirusagatik ez balitz, Gaztelun ere festa edukiko lukete abuztuaren 15ean. Baina egoeraren berezitasuna medio, hemen ere bertan behera geratu da Ama Birjin egunaren ospakizuna. Horren ordez, herritarrentzat kultur ekitaldiren bat antolatuko dutela aipatu du herriko udal ordezkariak.

Hari beretik tiraka Baliarrainen ere egun bera ospatuko lukete. Aurten, ordea, prestakuntza guztiak erdibidean utzi behar izan dituzte. Aparteko ekintzei dagokienez, momentuz, ez dute ezer antolatuko; egoera apur bat argitu artean, behintzat. Egoera antzekoa dute Amezketan, San Bartolome festak ospatzekoak ziren abuztu amaieran, baina bertan behera utzi dituzte eta oraindik ez dute erabaki aparteko egitaraurik antolatuko duten. Bidania-Goiatzen ere ez dute jairik edukiko aurtengo udan. Hainbat kultur ekitaldi prestatzeko asmoa zuten, zinema emanaldiak kasu, baina kutsatze kasuek gora egitean bertan behera uztea erabaki zuten. Agurtzane Zelaia alkateak egoera zaila dela onartu du: «Horrela bizitzen ere ikasi egin beharko dugu. Pauso bat aurrera eman orduko, atzera bi egiten. Ziurgabetasunaren aurrean, zaila da zerbait antolatzea».

Berrobin antzekoa da egoera. Jaiak abuztuaren amaieran ospatzeko ohitura dute eta, denbora tartea baliatuz, erabakia ahalik eta gehien atzeratzen ari da festa batzordea. Zerbait ospatzekotan, ezberdina izango dela aurreratu du herriko alkateak eta hainbat aldaketa egingo dituztela ere esan du, besteak beste, egitaraua kultur ekitaldiekin osatzea, gauez ekintzarik ez antolatzea eta egitaraua hiru egunetan antolatzea joan den urtean bost eguneko egitaraua osatu zuten.

Ikaztegietak ere ez du festarik antolatuko. Udaberrian antolatzen duten azoka berezia bertan behera geratu zen. Egoera hobera egiten ari zelakoan, azoka eta udako festak batera ospatzeko asmoa zuten, baina kutsatzeen kopuruak gora egitean guztia atzeratzea erabaki dute. San Lorentzo egunean, berriz, herritarrei arduraz jokatzea eskatu die udalak, eta edozein ospakizun alternatibo egitea debekatu dute. Festak egiteko gordeta zuten aurrekontuarekin udazkenean kultur ekitaldiak egiteko asmoa adierazi du udaleko Manex Saez de Egilaz zinegotziak: «Jaietan egitea pentsatzen genituen ekintzak geroago egingo ditugu; edo, behintzat, udazkenean beste urte batzuetan baino kultur ekitaldi gehiago egin nahi ditugu».

San Joan surik ez zuten egin Hernialden, eta bide beretik, ez dute Andra Mari egunik ere ospatuko. Aparteko kultur ekintzarik ez dutela antolatuko azaldu du Aitor Zubillaga herriko alkateak. Baina egoerak hobera egiten badu, urrian erakusketa bat antolatzeko asmoa dutela esan du. Santa Kruz apaizaren ingurukoa izango litzateke mostra, eta besteak beste, garaiko tresnak eta jantziak erakutsiko lituzke.

Ibarra ez da salbuespena izango. Aurten ez da abuztuko festarik izango herrian, baina dena ondo bidean, irailean berriro biltzekoa da herriko festa batzordea eta ezohiko jaiak antolatu ala ez erabakiko dute bertan. Bitartean, aparteko kultur ekitaldirik ez dutela antolatuko azaldu du udaleko Nagore Zubillaga Kultur zinegotziak.

Herritarren osasuna zaintzeko joerari jarraiki, Zizurkilen ere ez da jairik izango. Bi festa batzordeek argitaratu zuten ohar bateratuan kultur ekitaldiak egiteko aukera aztertzen ari zirela esan zuten, eta nahiz eta momentuz, ez duten ezer prestatu, egoerak hobera egiten duenean guztia pasa dela ospatzeko jai bat egiteko asmoa azaldu dute.

Adunan ere ez da Ama Birjin eguneko ospakizunik izango. Osasun krisia medio, bertan behera geratu da osatuta zuten egitarau osoa. Dena dela, egoerari aurre egiteko asmoz, akordioa egindako artistekin konpromisoa mantendu eta ekintzak geroago egitea adostu dute. Urtero, Kultur Astea antolatzen dute azaroan eta hainbat ekitaldi hor txertatu nahi dituztela aipatu du udaleko ordezkariak, baina guztia momentuko egoeraren araberakoa izango dela ere nabarmendu du.

OSTIRALA, UZTAILAK 31

ALTZO

San Inazio eguna

Goiz eresia herriko txistulariekin.

19:00. Bertso jaialdia. Andoni Egaña, Uxue Alberdi, Aitor Mendiluze, Julio Soto, Nerea Elustondo eta Eli Pagola. Gai jartzailea: Manu Olano.

ASTELEHENA, ABUZTUAK 3

LARRAUL

San Esteban eguna

18:30. Bertso saioa Maialen Lujanbio, Onintza Enbeita, Iker Zubeldia eta Haritz Mujikarekin. Herriko plazan, eta eguraldi txarra eginez gero frontoian.


Eskualde osoa berde

Gaur argitaratutako datuen arabera, Debabarreneko herri guztietako semaforoa berde kolorean dago. Bestela esanda, herri guztietako intzidentzia-tasa metatua 60tik beherakoa da. Soraluzek zero positiborekin segitzen du.

Debabarren osoan, bakarrik 12 positibo kontabilizatu dituzte azken zazpi egunotan. Horietako 8 Eibarren.

Edozelan ere, Eibarko intzidentzia-tasa metatua ere oso baxua da eta bertako semaforoa berde kolorean dago, bailarako herri guztietakoa moduan.

Eskualdeko hiru udalerritan, berriz, azken zazpi egunotan ez dute positibo bakar bat bera ere atzeman, tartean, Soraluzen.

Datuak

Hona hemen azken asteko datuak, herriz herri:

Eibar 8 54,60

Elgoibar 3 43,33

Mendaro 0 0

Mutriku 0 18,82

Soraluze 0 0

Debabarrena 12


Iturri Ondoko finalean arituko da gaur Eñaut Martikorena

Gaur gauean jokatuko dute Pello Errota Bertsolari Sariketako finala, Asteasuko Iturri Ondo jatetxean. Kantuan arituko dira Eñaut Martikorena hernaniarra, Jexux Mari Irazu, Unai Mendizabal eta Iñaki Gurrutxaga. Afalosteko saioa izango da finala, eta ariketa biziak osatu beharko dituzte finalera sailkatu diren lau bertsolariek.


Athleticek 2023ra arte luzatu dio kontratua Viviani

Harrobiko erdiko atzelariak hiru denboraldiko kontratua sinatu du zuri-gorrien lehen taldearekin.

Athleticek astearte honetan iragarri duenez, hiru urtez luzatu du Daniel Vivian erdiko atzelari gazteak klubarekin zeukan lotura, 2023ko ekainaren 30era arte, hain zuzen ere. Gasteizen jaiotako defentsak 40 milioi euroko etete-klausula izango du hemendik aurrera.

Vivianek Bilbao Athleticen jokatu du amaitu berri den denboraldian; alabaina, lehen taldearen dinamikan murgilduta egon da, eta zenbait deialditan egoteko aukera izan du. Horrenbestez, Gaizka Garitano entrenatzaileak 2020-2021 denboraldiari ekiteko garaian erabilgarri edukiko dituen 33 jokalarietako bat izango da 21 urteko gasteiztarra.

Joan zen denboraldian ere lehen taldearekin batera egin zuen denboraldi-aurrea, Alemanian egindako egonaldian parte hartu baitzuen. Gainera, Garitanok lagunarteko partidetan gehien erabili zuen jokalarietako bat izan zen: 385 minutu pilatu zituen, eta gol bat sartu zion Numantziari.

Vivian 2016-2017 denboraldian iritsi zen Lezamara, Santutxu taldetik. Lezamako egituran eman zuen lehen denboraldian, Vivianek Hirugarren Mailako filialean jokatu zuen, CD Basconian, eta hurrengoan, Bilbao Athleticekin jokatzeari ekin zion. 2018-2019 denboraldian, sendotu egin zuen bere parte-hartzea zuri-gorrien bigarren taldean, eta, 2019-2020an, berriz, lehen taldeko laugarren erdiko atzelariaren rola bete du. Bilbao Athleticekin jokatutako 12 neurketetan (hainbat denboraz min hartuta ibili da) bi gol erdietsi ditu.


Ohitura zaharrak berritu dituzte

Ataungo VI. Ohitura Zaharren Eguna ospatu zuten igandean ataundarrek. Jende asko izan zen bertan, duela 70 urteko Ataun ezagutuz egun polit bat pasatzeko asmoarekin gerturatuak. Azoka, antzerkia, jolasak, jantziak… ezer ere ez zen falta izan denboran atzera egin dutelako sentsazioa izateko. Gehienak haur txikiekin joandako gurasoak ziren, haurrei beste garai bateko ohiturak erakusteko hautua egin zutenak; beste modu batera jolastu, garai hartatik gaur egun arte eskolak izan duen bilakaera ikusi…Haurrek dibertitzeko aukera ere izan zuten, iraganeko jolasekin. Guraso batzuek ziotenaren arabera, haurrek beste garai batzuetako jolasak «erabiltzen» ikasi behar dute, orain dituzten aurrerapen digitalak «alde batera utziz» eta beste joko batzuekin «disfrutatuz».Azokan produktu ugari izan dituzte, hasi belarritakoetatik eta barazkietatik, eta arte lan ederrenetaraino. Horrez gain, mokadutxo bat jateko ere bazegoen aukera nahikoa, hala nola, patata tortilla pintxoak, gaztaina erreak eta taloak; baita eztia probatzeko aukera egileen eskutik.


Emakume bat atxilotu dute Bilbon, haren etxeari nahita su ematea leporatuta

Uribarri auzoko etxebizitza batean ostiral honetan izandako sutea piztu izana egotzi diote. Emakumea bera, haren bi seme-alaba adingabeak eta auzokide bat artatu behar izan zituzten ospitalean, kea arnastuta.

Ertzaintzak emakumezko bat atxilotu du Bilbon, Uribarri auzoan kokatutako haren etxeari ostiral honetan su eman izana egotzita. Sutearen ondorioz, emakumea bera, haren bi seme-alaba adingabeak eta auzokide bat artatu behar izan zituzten ospitalean, kea arnastuta.

Eusko Jaurlaritzako Segurtasun Sailak jakinarazi duenez, sutea ostiral honetako 14:00ak aldera jazo da, Bilboko Calixto Leguina kalean. Suhiltzaileak, osasun langileak, Ertzaintza eta Udaltzaingoa bertaratu dira.

Sutearen ondorioz, etxean bizi diren emakume bat, haren bi seme-alaba adingabeak eta auzokide bat artatu behar izan dituzte Basurtuko Ospitalean, kea arnastuta.

Behin sugarrak itzalita, suhiltzaileek ikerketa abiatu dute sutearen jatorria ezagutzeko, eta etxebizitzaren barruan balizko foku izan zitezkeen hainbat puntu identifikatu dituzte. Ertzaintzaren Txakur Taldeak lehenengo ondorio horiek baieztatu ditu.

Hori horrela, larunbat goiz honetan, Ertzaintzak emakumezkoa atxilotu du eta, behin polizia-izapide bukatuta, epailearen esku utzi du.


Bertso saio berezirako sarrerak salgai

Azaroaren 1ean, 18:00etan, Amasa-Villabonako Gurea antzokian egingo den saiorako sarrerak 5 euroan salgai daude. Eskuratu zurea hemen.

Harituzen 10. urteurrenean gaudenez, bertso saio berezi bat izango da; oholtza bertso-eskola bihurtuko dugu eta Felix irakaslea izango da.

Saio berezia:

Gurea antzokia, Amasa-Villabona.

Azaroak 1, 18:00etan.

Sarrerak 5 euroan hemen.

Bertsolariak:

Maialen Lujanbio

Oihana Iguaran

Andoni Egaña

Sustrai Colina

Anjel Mari Peñagarikako

Gai-jartzailea:

Imanol Artola Felix


Gure Zirkuak hamaika emanaldi eskainiko ditu Aretxabaletan

Hiru urteren ostean Gure Zirkua Debagoienera itzuliko da, Aretxabaletara hain zuzen ere; Mondragon Unibertsitateko campusaren alboan dagoen gunean jarriko dute karpa. Urriaren 13a eta 28a bitartean hamaika emanaldi eskainiko dituzte. Sarrerak gaurtik egongo dira salgai webgunean: www.gurezirkua.eus.

Emanaldiak honako egunetan izango dira: 13, 14, 15, 20, 21, 22, 27 eta 28.

Eskoriatzan, Elgetan eta Arrasaten egondakoak dira aurretik zirku ibiltariaren arima den Iker Galartza eta haren taldekideak, eta herri guztietan harrera ezin beroagoa egin zieten.


"Askoz identifikatuago sentitzen naiz 'belarriprest' hitzarekin"

"Orain arte euskaldun-berria nintzela esateko ohitura nuen baina aldi berean ez nintzen hitz horrekin identifikatua sentitzen. Orain, askoz identifikatuago sentitzen naiz belarriprest hitzarekin, beti bainago prest parekoa euskaraz entzuteko".

"Euskaraz pentsatzen dut, euskara sentitzen dut, baina ez naiz gai esan nahi dudana, nahi dudan moduan erabat euskaraz adierazteko. Bat nator Jorge Oteizaren iritziarekin. Horrela entzun nion behin: euskaraz ez jakiteagatik, nire gorputzeko atal bat falta zaidala sentitzen dut. Bestalde, hunkituta eta harro sentitzen naiz nire ondorengoak euskaraz ondo hitz egiten entzutean".


Eneritz Orobengoa, KZguneko langilea: "Argazkiak lainoan gordetzeko aukera ematen du sakelakoak"

'Google argazkiak' aplikazioa behar bezala erabiltzen ikasteko kurtsoa emango du Eneritz Orobengoak kultura etxeko KZgunean, astelehenean eta martitzenean, 16:00etatik 18:00etara.

Ze tresna ditu txertatuta app-ak?

Alde batetik, lainoaren zerbitzua ematen du, eta, bestetik, inteligentzia artifizialaren bidezko bilatzaile integratua dauka.

Ze abantaila dauzkate?

Eskuko telefonoan espazio gabe gelditzerakoan, hodeiarekin espazioa irabazten dugu, eta hori asko eskertzen dute erabiltzaileek. Ikastarora datozen zenbaitzuek hasieran ez dakite zer den hodeiaren kontzeptua, baina behin sinplea dela jakiten dutenean hasten dira argazkiak kudeatzen. Bilatzailearen kasuan, galerian dauzkagun argazkiak laster batean topatu ditzakegu. Noizbait animalia bati edo pertsona konkretu bati atera diogun argazkia, edo toki zehatz baten ateratakoa, ikusi nahi badugu, aplikazioari etiketatzeko edo une oroko kokapena jakiteko baimena emanda, nahikoa da.

Ezabatutako argazkiak berreskura daitezke?

Zakarrontzian 60 egun baino gutxiago egoten badira, bai.

Nori gomendatuko zenioke app-a?

Eszeptikoei, edo hanka sartzeko beldurra dutenei. Horiei kostatzen zaie hastea, baina gero, ikusten dute gai direla eta era-bilgarria egiten zaie.

Ezer gehiago esan nahi?

Ikastaroa emateaz gain, datozen bi asteetako arratsaldeetan egongo naiz KZgunean, 20:00ak arte. Eskuko telefonoarekin edo ordenagailuarekin lotutako edozein zalantza izanez gero, aramaioarrak hemendik pasa daitezke.


Zumba saioa egingo dute larunbatean Azkoitiko Elkargunean

Caribe Mix zumba saioa egingo dute larunbatean, otsailak 29, Azkoitiko Elkargunean. 18:00etan hasiko da saioa eta parte hartu nahi dutenek aurrez eman beharko dute izena.

Caribe Mix zumba saioa antolatu dute larunbat arratsalderako, Azkoitiko Elkargunean. Kirol hori egiten duen edonork parte hartu ahal izango du saioan, baina beharrezkoa izango da aurrez izena ematea, 633 827 422 zenbakira deituta edo jjzumbazumaia@gmail.com helbidera idatzita. Antolatzaileek jakinarazi dute 20 sarrera gelditzen direla. Saioa 18:00etan hasiko da eta parte hartzea doakoa izango da.


Abeltzainak haserre daude haragiaren prezio merkearekin

EHNEk eta Enbak esan dute haiei gutxienez sei euro ordaindu ezean txahalak kanpora saltzen hasiko direla


Larreako kirol jardueretan izena emateko epea zabaldu dute

Zornotzako Udalak jakinarazi du ikastaroen ordainketak kreditu txartel bidez egin beharko direla izena ematerakoan.

Ikastaroak urrian hasi eta abenduan amaituko dira. Helduentzako ikastaroen artean honako hauek daude:

Mantentze-gimnasia (astelehen, eguazten eta barikuetan, 9.30ean)

Egokitze fisikoa (astelehen, eguazten eta barikuetan, 10.30ean)

G.A.Z. (martitzen eta eguenetan, 20.30ean edo astelehen eta eguaztenetan, 19.30ean);

Xunba (martitzen eta eguenetan, 19.30ean edo astelehen eta eguaztenetan, 20.15ean)

Pilates (martitzen eta eguenetan, 9.30ean edo 18.30ean, eta 18.30ean, astelehenetan);

Spinbike (martitzen eta eguenetan, 13.30ean, 19.15ean edo 20.15ean eta astelehen eta eguaztenetan, 19.00etan)

Aquagym (astearte eta ostegunetan, 13.15ean).

Igeriketa ikastaroak

Umeentzat eta helduentzat antolatu dituzte.

Helduen hastapen maila (astelehen, eguazten eta barikuetan, 20.45etik 21.30era)

Helduen hobekuntza maila (martitzen eta eguenetan, 20.00etatik 20.45era).

Umeen hastapen maila (astelehen, eguazten eta barikuetan, 17.45etik 18.30era)

Umeen hastapena I (marritzenetan eta eguenetan , 17.00-17.45 edo 17.45-18.30);

Umeen hastapena II (astelehen, eguazten eta barikuetan, 17.00-17.45 edo martitzen eta eguenetan, 18.30-

19.15)

Umeen hobekuntza maila (astelehen, eguazten eta barikuetan, 18.30etik 19.15era).

Bestalde, zapatuetan eta domeketan eskaintzen diren ikastaroak ere aukeran egongo dira urriaren 1etik eta azaroaren 27ra arte, 4 ea 8 urte bitarteko umeentzatk. 4-6 urtekoentzat hastapena I, 9.15ean, 11.00etan edo 12.45ean; familiarizazioa 10.00etan edo 12.00etan eta hastapena II, 10.00etan; 5 eta 7 urteko haurrentzat, hobekuntza ikastaroa 12.45ean; 6-8 urtekoentzat hastapena II 12.00etan eta 7 eta 8 urtekoentzat, hobekuntzakoa, 11.00etan.


'Andren aurkako errepresio faxista: Durangoko espetxea'

Maria Gorosarrik (EHUko irakaslea eta Durango 1936 elkarteko kidea) eskainitako hitzaldia. Lekua hartzeko Arte eta Historia Museoan edo 94 6030020 telefono zenbakira deituta.


Getariako alde zaharrean lanak egingo dituzte asteartetik aurrera

Getariako alde zaharrean egingo dituzten bi lanen berri eman du udalak. Lan hauek asteartean, hilaren 6an, hasiko dira.

Batetik, Elkano, Arnao Generala eta Aldamar kaleetako irisgarritasuna hobetzeko mendela jarriko duela iragarri du Getariako Udalak. Lan hauek datorren asteartean, apirilaren 6an hasiko dira, eta hauen helburua gaur egungo harrizko galtzada harriek sortzen dituzten oztopoak gainditzeko 80 zentimetroko zabalera izango duen gune lau eta jarrai bat egokitzea dela azalu dute.

Aurrekontua 103.288,02 eurokoa da, eta lanak Art Eraikuntza S.L. etxeak egingo ditu. Hobekuntza hauek 2020an idatzitako irisgarritasun planean jasotako lanketak direla gaineratu du udalak.

Bestalde, "herriaren memoria historikoa errekuperatzeko bidean", herriko harresi zaharraren trazatua pasatzen zen tokian zoladura aldatuko da. Lan hauek ere apirilaren 6an hasiko dira, eta eguraldia lagun bada, behintzat, ekainaren 30erako amaitutzat ematea espero du udalak.


Azpeitiko kultura dinamikaz ariko da Enekoitz Esnaola

LAZKAO // Gerriko kultur elkarteak Berriketan saileko solasaldia antolatu du, gaurko, 18:30ean, Gerriko txokoan. Enekoitz Esnaola kazetari eta kulturgintzako eragile azpeitiarra gonbidatuko dute. Azpeitiko kultura komunitatearen esperientzia azalduko du, nolako dinamika sortu duten arlo horretan eta kultura-artikulazioa nola garatu duten xeheki esplikatuta.


Euskal Herriko Trikitixa Egunean izan dira aramaioko trikitilariak

Pasaian ospatu zuten, zapatuan. Aramaioko trikitilariak eta pandero-joleak ere han izan ziren. "Ederto" pasa zutela azaldu dute.

Euskal Herriko Trikitixa Eguna ospatu zuten zapatuan Pasaian. Han izan ziren Aramaioko trikitilariak eta pandero-joleak. Aramaioko 25 bat musikari joan ziren, autobusean, Bergarakoekin eta Antzuolakoekin batera.

Aramaioarrak, bergararrekin batera egindako argazkia. Argazkia: Aritz Alustiza.

Goizean Pasaian egin zuten kalejira, eta bazkaltzera Trintxerpera joan ziren. Ondoren, Trintxerpen kalejira erraldoia egin zuten. Aramaioarrak "oso gustura" egon ziren Euskal Herriko Trikitixa Egunean.


Aldapa motzak, Tourra hankamotz

Pike pikoan gora Pogacar Vingegaard hausten saiatu da, baina ez du lortu; Yates anaiak bi oilarren arteko deman murgildu dira, haien baimenik gabe, eta Adam-ek lortu du etapa eta lidergoa.

Tourreko inoizko etapa hasiera menditsuenak 150 kilometro aspergarri eta 32 bikain eduki ditu. Ihesaldia etapa hasi eta berehala gorpuztu da Enekuriko maldetan. Arrakastarik eduki ezin zuen boskotea. Tropela Morgan gora hasi da egurrean, Ganguren-en hortzak estutzen, eta Piken oilarrak kukurrukuka. Gangurenen behera, ordea, Tourra hankamotz geratu da, podiuma lortzeko hautagai bi jausi, eta erorikoaren ostean proba utzi behar izan baitute Enric Mas eta Richard Carapazek. Kolpe benetan gogorra Movistar eta Education First taldeentzat.

Pogacar-ek estutu nahi izan du Vingegaard, baina ez du lortu. Itxuraz, erdi jolasean aritu dira bi oilarrak, aise bata bestearen erritmoa jarraituz. Cofidis-eko Lafayk eta Yates anaiek segitu diete arrastoa bi handiei, eta haien arteko zaintza baliatu hanka egiteko: Simon eta Adam, Adam eta Simon. 10-12 segundoko errenta txikia, baina Jumbo Visma bi britainiarrak harrapatzeko gogo handirik gabe, Etxebarria parkeko helmugan Pogacarrek gainsariak lortuko zituela jakitun. Hala izan da, eta Adam eta Simon-en artean erabaki da garaipena. Pogacar-en taldekidearentzat izan da garaipena eta horia, Vingegaard eta Jumbo Visma urduritzeko beste osagai bat.

Dozena bat lagun baino ez dira sartu Vingegaard eta Pogacar-ekin batera. Han ziren Landa, Lafay, Hindley, Pinot eta Gaudu, Skielmose edo Carlos Rodriguez. 21 segundo gehiago behar izan dituzte Bardetek, Bernalek edo Pello Bilbaok. Gernikarra olatuaren aparrean ibili da etapa guztian, batez ere Gernika bere herria zeharkatu duenean, baina ez du sentsazio on-onik eduki.

Bihar bigarren etapa: Gasteiz-Donostia, Tour guztiko luzeena: 208 kilometro eta hamaika aldapa. Oso aproposa da ihesaldia arrakastatsua izateko, Jaizkibel helmugatik 20 kilometrora jarri izanak esprinterren taldeen asmoak zapuzten baititu. 40-60 laguneko taldea heldu liteke Zurriolara, ihesaldiak arrakastarik ez badu.


Durangoko Udalak Bizkaia-Durango emakumezkoen txirrindulari taldearen lana aintzatetsi du

Ekitaldian, Udaleko arduradunek Mikeldiren idoloaren erreplika txiki bat eman diete.

Durangoko Udalak aitortu eta goraipatu egin nahi izan du Bizkaia-Durango emakumezkoen txirrindularitza taldeak emakumeen kirola sustatzearen eta Durangoren izena mundu osoan zabaltzearen alde egiten duen lana. Horregatik, Ima Garrastatxu alkateak, Julian Rios alkateordeak eta Ane Abanzabalegi Durango Kirolak-eko presidenteak eskerrak eman dizkiete udaletxeko Osoko Bilkura Aretora bertaratu diren klubeko kideei. "Ohore bat eta harro sentitzeko modukoa da Durangoren izena mundu osoan nola zabaltzen duzuen ikustea. Durangon altxor handi bat dugu: Durango hobeagoa eraikitzeko lan egiten duzuen elkarte eta klubak. Udalak lanean jarraituko du egiten duzuen lana sustatzeko eta zuen lana errazteko", adierazi dute.

Ekitaldian, Udaleko arduradunek Mikeldiren idoloaren erreplika txiki bat eman diete, eta emakumeen kirola sustatzeko eta Durangoren izena mundo osoko txokoetan zabaltzen jarraitzera animatu dituzte. Bestalde, txirrindulariek eta Bizkaia-Durango-ko talde teknikoak eskerrak eman nahi izan dizkiote Durangoko Udalari.

Bizkaia-Durango UCI Women's Continental Team mailako emakumezkoen txirrindularitza taldea da, munduko errepideko txirrindularitzako bigarren mailakoa. 2004an profesionalismora igo zen, eta profesional gisa urte gehien iraun duen Estatuko emakumezkoen taldea da. Bizkaia-Durango La Duranguesa elkartearen egituraren parte da, eta babesle nagusiak Bizkaiko Foru Aldundia eta Durangoko Udala dira.

Holandara, denboraldia amaitzeko

Azken asteburuan Kantabrian ospatu den lasterketaren ondoren, talde durangarrak Holandara joko du denboraldiari amaiera emateko. Zentzu horretan, Udaleko arduradunek hurrengo denboraldirako desiorik onenak azaldu dizkiete: "Datorren denboraldia azkena bezain emankorra izatea espero dugu, eta durangarrok zuen balentriez gozatzen jarraitu ahal izatea. Udalak norabide horretan laguntzen jarraituko du, durangarroi pozak ematen jarrai dezazuen".


Aireportuek 2020an galdutako bidaiarien laurdenak berreskuratu dituzte

Iaz, ia 3,6 milioi bidaiari izan zituzten Euskal Herriko bost aireportuek. Forondak inoiz baino merkantzia gehiago garraiatu zituen 2021ean

Pandemiak gehien jotako sektoreetako bat izan zen aire trafikoarena, turisten joan-etorriak ez ezik lan bidaiak ere nabarmen murriztu zituelako. Azken zenbakiak ikusita, argi dago aireportuei kostatu egingo zaiela koronabirusaren aurretik zuten itxurara itzultzea. Izan ere, 2020an galdutako bidaiarien laurdenak baizik ez dituzte berreskuratu.

Aenak gaur eta Miarritzeko aireportuak joan den astean zabaldutako datuen arabera, iaz 3.585.116 bidaiari izan zituzten Euskal Herriko bost aireportuek. 2020an baino ia 1,3 milioi gehiago dira (+%56,8), baina oso urrun dituzte 2019ko kopuruak, inoizko handienak, orduko horretan 7,7 milioi bidaiari igaro baitziren aireportuetatik.

Miarritzeko aireportua, berriz, milioi bat bidaiarien bueltan izan da 2008az geroztik, baina kostatuko zaio berriro maila horretara iristea, iaz trafikoa %59 handitu arren.

Igoerarik ikusgarriena Forondakoak izan du, ia hirukoiztu egin baitu 2020ko kopurua, eta hura da 2019ko kopuruetatik gertuen dagoena (-%26,2). Gainera, inoizko merkantzia gehien garraiatu ditu, 72,52 tona igaro baitira Gasteizko aireportutik, iaz baino %12,7 gehiago.

Hondarribikoak 155.331 bidaiari izan zituen (+%85,2), eta Noaingoak, berriz, 112.534 (+%34).


Eman diote hasiera Bollurria topaketa bollo-transfeministari

Eskualdeko lesbianei eta transei ikusgarritasuna ematea du ardatz egitasmoak, baita beraien artean harremanak saretzea ere. Hainbat herritan egin dituzte topaketak, eta gaur Zarautz eta Zumaia artean egingo dituzte jarduerak. Hain justu ere, Musika Plazan eman diote hasiera suziria jaurtikiz, eta ondorengo mendi ibilaldiarekin, eguerditik aurrera festarekin Zumaian jarraitzeko.

EGITARAUA

10:00 Txupinazoa, Zarauzko Musika Plazan

10:30 Mendi martxa Zarautz-Zumaia (Bidean Bollojana Askizun)

13:30 Marianitada, Zumaiako Toreberri gaztetxean

14:30 Babajana (tripak betetakoan, Twister erraldoia)

17:30 Drag Makilaje tailerra (Garazi Fantasy eta Alicia Kissen eskutik)

20:00 Loa Loa laguna, abestiak eta proiekzioak (Maider Lasak eta Malen Iturrik)

21:00 Elekropottotte

00:00 Dj Warras


‘Safe’ film labur estatubatuarrak irabazi du Donosskino jaialdia

Ian Barling zuzendari estatubatuarraren Safe film laburrak irabazi du Donosskino jaialdiko epaimahaiaren Film Laburrik Onenaren saria (1.000 euro). Eva Rivera (Dock of the Bay), Asier Urbieta (Altsasu, Pim Pam,Pum) eta Raul Lopez (Loreak, Handia) izan ziren lehiaketan parte hartu zuten 21 film laburren epaileak. Irabazlea zinema “dotore eta fina” izateagatik aukeratu zuten, eta baita arazo etiko bat eta zaintzaren eta konpromisoaren mugak argi planteatzeagatik ere. “Ohiz kanpoko istorio bat planoz plano kontatzen du”, adierazi zuten.

Euskal film labur onenaren Etxean Shortuak (500 euro) saria Carnivorok jaso zuen, Lander Castro zuzendariarena, eszenaratze “soil eta dotorearekin” ariketa narratibo eta tekniko “konplexua” garatzeagatik. Halaber, Publikoaren Saria (500 euro) ere euskal film labur batek eskuratu zuen: Aitor de Kintana gasteiztarraren Parlez-vous?-ek. Donostiako publikoak erabateko konexioa eduki zuen bere umorearekin, barre-algarek Antzoki Zaharra bete zuten, eta horregatik izan zen sail guztien artean bozkatuena.

Gidoi Onenaren Sariak (500 euro) Nash Edgerton eta David Michôd gidoilarien Shark lana nabarmendu zuen, filmak duen “kontzeptu deigarri eta freskoagatik”, pertsonaia erakargarri batzuei lotuta. Interpretazio Onenaren Saria, berriz, Antonija Belazelkoska aktore mazedoniarrari eman zioten, North Pole film laburrean bizi-etapa batetik bestera modu paregabean aldatzeko une zail eta eder hori irudikatzeagatik.


Etapa garaipen bat, Euskaltel-Euskadiren ametsa Vueltara itzultzean

Talde laranja zortzi urte geroago itzuliko da lasterketara antolatzaileek emandako hiru gonbidapenetako bati esker.

Euskaltel-Euskadi taldea Espainiako Itzulira bueltatuko da larunbat honetan, eta bere ametsa etapa batean garaipena eskuratzea izango da.

Jorge Azanza talde laranjako kirol zuzendariaren esanetan, larunbatean Burgosen "bloke sendoa" aterako du: Mikel Bizkarra, Joan Bou, Mikel Iturria (2019an Urdazubiko etapa irabazi zuena), Luis Angel Mate, Antonio Soto, Xabier Mikel Azparren eta Juan Jose Lobato izango dira Euskaltelen zortzikoa osatuko duten txirrindulariak.

"Bizkarra eta Iturria bi igotzaile peto dira, eta ihesaldietan egoteko aukera izango dute. Gotzon, Bou eta Soto gazteak dira, aurreneko lasterketa handia dute, eta nabarmenduko dira", azaldu du Azanzak.

Lobato eta Mate, berriz, esperientzia handiko txirrindulariak dira, Euskalteleko zuzendariaren arabera. "Gure errepideko buruak izango dira. Izan ere, Matek hamar Vuelta pilatuko ditu, eta bere eskarmentuaren berri emango du; Lobatok, berriz, tropelaren begirunea du. Biak beste taldekideei lasaitasuna emateko aproposak dira, eta gazteenak zuzenduko dituzte lasterketan", azaldu du Azanzak.

Azkenik, Xabier Mikel Azparren gaztea izan du mintzagai. "Urrats nabarmenak eman ditu aurten; ziur asko, Vueltak asko emango dio eta berak ere bere aletxoa utzi ahalko du", esan du.

Talde laranja Profesional Kontinental kategoriako taldea da, UCIren bigarren mailakoa, eta, Caja Rural eta Burgos BH taldeekin batera, talde gonbidatu gisa arituko da hiru asteko lasterketa honetan.


Campenaerts-ek hirugarrena Qhubecari

Ihesaldi handia sortu da berriro eta tropelak lasai egin du bidea biharko etapa gogorrean pentsatuz

Usopasa Giroan. Etapa ehiza festak ez du etenik... Eta INEOS pozik. Bernalen arrosa arriskuan jartzen ez duen ihesaldiari martxa egiten utzi eta kito. Bere erritmoan eta nekerik pilatu gabe etapa osatu. 16 lagun gaur ihesean. Eta Esloveniako muinoetan, Campenaerts eta Risebeek indartsuenak. Campenaerts, sendoena, ziurrenik, baina ezin Alpecin taldeko herbeheretarra atzean utzi. Ezta helmugatik 10 kilometrora zegoen jaitsieran muga-mugan jaitsita ere. Eta helmugan, Risebeek-ek jo bai, baina amore eman ere bai 100 metrora, ezinean. Campenaerts nagusi Gorizian, hirugarren etapa garaipena Qhubeka taldearentzat. Harrapazak / n!! !

Eta tropela, euri zaparradan nola edo hala babestuz, ordu laurdenera ia helmugan, tximu-tximu eginda. Indarrak gordetzeko daude tropeleko denak, eta normala, bihar daukaten etapako profila ikusi eta daukaten apurra gordetzea baita logikoena.

Egin kontu, bestela: Salicen abiatu eta Cortina d'Ampezzon bukatu, 212 kilometro luze. Desnibel metatu positiboa 5.700 metrokoa da, zenbaki ikaragarria eta historiako tappone dolomitiko gogorrenen tamainakoa. Hasi eta berehala Crosseta lehen mailako mendatea gainditu beharko dute, eta 120. kilometrotik aurrera festak! Hasteko Pssso Fedaia, Marmolada ezaguna eta azken bost kilometro tente dituena, %11tik gorako batez- bestekoa. Ondoren Passo Pordoi, Giroko Cima Coppi, 2.239 metrorekin, eta azkena Passo Giau mamutzarra: 10 km. eta %10ko batez-besteko malda. Etapa aproposa benetan Gorka Izagirre, Pello Bilbao eta Mikel Nieve euskaldunentzat... Uzten badiete, talde buruentzat lanean ari baitira!


Rober-Egañak eta Malax-Madariagak lortu dituzte Beteranoan Txapelketako laugarren jardunaldiko puntuak

Beteranoen eskuz banakako txapelketako hiru partida jokatu behar ziren joan den astean, baina barikuan [urtarrilak 28] jokatzekoa zen Malax (Mendata)-Madariaga (Eibar) eta Gandiaga anaien artekoa bertan behera geratu zen, lehen tantoan Iban Gandiaga atzelariak min hartu zuelako.

Gandiaga anaiak, Foster epaile, Malax eta Madariaga. Argazkia: Akarregi Pilota Taldea

“Sake luzea eta sarera bideratuta atera zuen Malaxek, eta Ibanek eskerragaz eroan nahian, izterrean min handi bat sentitu zuen. Lesioa zelakoa den, aste honetan jakingo dugu, eta ikusi egin beharko da aurreko edizioko txapeldunak hurrengoko jardunaldiko partida jokatzeko gai diren. Bikote bi hauek dira faboritoak finala euren artean jokatzeko”, azaldu dute txapelketaren antolatzaileek.

Beste bi partidak eguenean [urtarrilak 27] eta domekan [urtarrilak 30] jokatu ziren. Lehia bizia egon zen egueneko norgehiagokan Rober (Bergara)-Egaña (Mendaro) eta Martin-Foster lekeitiarren artean. 30-16 irabazi zuten Roberrek eta Egañak, baina markagailuak ez du adierazten egondako borroka.

Egaña,Rober, Izarra epailea, Martin eta Foster. Argazkia: Akarregi Pilota Taldea

Piloteo gogor baten ondoren lortu zituzten tanto asko; irabazleek hainbat tanto lortu zituzten sakez. Esaterako, lekeitiarrek 16-12 hurreratzea lortu zuten, baina Roberrek sakeaz baliatuta sei tantu egin zituen jarraian. Rober eta Egaña primeran konpondu ziren; Rober izan zen partidako onena eta Egañak ondo lagundu zion, ez zuen pilotarik galdu eta atze aldean agintzen aritu zen.

Malaxek eta Madariagak eskuratu zuten domekako partidako puntua (30-20). Urteen aldea nabaritu zen jokoaren abiaduran, baina Asti (Deba-67 urte) eta Beraza (Elgoibar-62 urte ) beteranoek partida polita eskaini eta tanto oso politak ikusteko aukera eman zuten.

Madariaga, Malax, Izarra epailea, Asti eta Beraza. Argazkia: Akarregi Pilota Taldea

Sakea Asti eta Berazarentzako izan zen, eta hori aprobetxatuta 1-3 jarri ziren aurretik. Orduan Astik eskumako eskuko bolan mina sentitu eta atzera pasatu beharra eduki zuen. Malax ere eskuetatik justu samar egon zen, baina sakez min handia egin zuen markagailuan aurrea hartuz. Hala ere, Asti eta Beraza ez ziren atzera bota, eta aurreko frailea erabiliz eta dejada ederrak eginez, 12-6 hurbildu ziren. Partidak horrela, jarraitu zuen, tantoak gehituz joan ziren bai batzuen bai besteen markagailuan. Baina, gazteek ez zioten puntuari ihes egiten utzi. Malax eta Madariaga ere, finalean egoteko faboritoak dira.


Euskararen normalizazioa urrun dagoela onartuta abiatu da Ollo

Nafarroako Gobernuak «alderdikerietatik urrundu» nahi du euskara, aurrerapausoak emateko. Rozalejo izango da Memoriaren Institutuaren egoitza 2025. urtetik aurrera


'Remember' filma, gaur gauean, ETB2n

Atom Egoyan zuzendari armeniarraren lana gerra naziaren kriminal zahar baten ehizari buruzkoa da. Christopher Plummer eta Martin Landau dira protagonistak.

ETB2k Remember filma eskainiko du gaur, 22:15etik aurrera. Gerra naziaren kriminal zahar baten ehizari buruzkoa da.

Atom Egoyan armeniarraren pelikula da eta Veneziako Zinema Jaialdian estreinatu zen. Filmaren protagonistak Oscar saria jaso duten bi aktore dira: Christopher Plummer eta Martin Landau.

Zev (Christopher Plummer) holokaustotik bizirik irten den 90 urteko judutarra da. Alzheimerra du eta Rudy bilatzen du, gerra naziaren kriminala. Bere familiaren heriotzaren erantzulea izan zen eta Zevek erahil egin nahi du.

Ez ezazu galdu Remember filma, 22:15ean, ETB2n.


Ione Atenea: "Enero filmarekin denborari buruzko gogoeta egin nahi izan dut"

'Enero' filma estreinatuko da ostiralean Golem Baionan. Ione Atenea iruindarraren lehen filma dugu hau eta bertan, bere bi amonekin izandako elkarrizketen bidez, bizitza eta denboraren inguruko gogoeta egin nahi izan du.

Hiruki Filmak ekoiztetxearen ekoizpena da lan hau, Marina Lameirok, Garazi Erburuk eta zuzendariak berak osatzen dutena. Ostiralean 20:00etan eskainiko dute Golem Baionan eta jarraian solasaldia eginen da zuzendariarekin. Datorren astean eta otsailaren 4ra arte ikusgai egonen da Golem Yamagutxi zinema aretoetan.


Iritziak baloiaren gainetik

Qatarko Munduko Kopak kritika asko izan ditu. Parte hartuko duten kirolariek ez dute hitz egin nahi izan herrialdearen egoera sozialaren gainean, baina futbol munduak, bai.


Romanek hiru urte daramatza Bartzelonako El Prateko aireportuan bizitzen

Argirik gabe, urik gabe eta bizitzeko gutxieneko baldintzarik gabe bizi da etxerik gabeko pertsona talde bat Bartzelonako El Prat aireportuko parking abandonatu batean. Eli Zunzunegik Romanekin hitz egin du.


Aurrekontu parte hartzaileak: Hirugarren adina

Baigeran izango da.


Lesoinuren atarikoa, larunbatean

Aurtengo Lesoinu hilaren 17tik 30era artean izango da. Horren atariko, asteburu honetan bertan Tomas Garbizu Lezoko Udalaren Musika Eskolako ikasleek emanaldia egingo dute, musika eskolan bertan.

Larunbatean da kontzertua, 16:30ean. Honakoak izango dira doinuak jendartean zabaltzeaz arduratuko direnak. Haien irakasleak Raffaela Acella eta Julen Izarra dira:

Biolinak: Ioannes Sagarzazu, Irene Sagarzazu eta David Bergman.

Saxofoia: Paul Muñoz.

Pianoan: Esther Barandiaran eta Garazi Goñi.


Gapeluko zirkua

Bidarrai eta Baigorri artean hedatzen den Iparlako harresia bi zirku bikainek mugatzen dute: Gapelukoak eta Talatzekoak.


'Iturrigorriko basoa, lurzorua eta aldaketa klimatikoa'

Julen Astigarraga eta Nahia Gartzia adituekin egingo da irteera. Natur Eskolak antolatutako ingurumen jardunaldien barruan.


Makina bat ekintza bailaran, martxoak 8aren bueltan

Atzo, Emakumeen Nazioarteko Eguna izan zen, eta hainbat kontzentrazio, elkarretaratze eta ekintza egin ziren Urumea bailaran. Gaur berriz, hitzaldia antolatu da Biterin, besteak beste.

Asteburuan zehar ere ekintzak egin dituzte Urumea bailaran, Emakumeen Nazioarteko Eguna ospatze aldera. Atzo berriz, bailara osoa morez jantzi zen, eta kontzentrazio zein elkarretaratze ugari antolatu ziren.

Hala ere, egiteko mordoa gelditzen da oraindik, izan ere, Hernani, Astigarraga, Goizueta eta Aranon, martxoak 8aren bueltan antolatutako egitaraua luzea da.

Hernanin gaur, hitzaldia eskainiko da arratsaldeko 18:00etan hasita, Biterin, Amher Sos Arrazakeria eta Bidez Bide elkarteak antolatuta. Etzi berriz, Panpina antzerkia ere eskainiko da, 19:00etan, Biterin.

Aranon gaur emango zaio hasiera, Zaintza pandemia garaian erakusketari, Elkarteko arkupetan dago ikusgai eta martxoaren 21era arte iraungo du.Goizuetan berriz atzo hasi zen erakusketa hau, eta martxoaren 17ra bitartean egongo da ikusgai.

Atzotik, Carmen Ibañezen erakusketa ikusgai

Atzo goizean, Emakumeen Nazioarteko Egunarekin bat egiteko, Carmen Ibañezek, erakusketa aurkeztu zuen Erriberan.


“Bidean gauza asko gelditu dira, baina pozik nago”

Edurne Elizondo

Greba eguna zen 2012ko irailaren 26koa. Sarasate pasealekuan gertatutako oldarraldian Espainiako Poliziaren pilotakada jaso zuen Aingeru Zudairek. (Atarrabia, 1983). Eskuineko begiko ikusmena galdu zuen, kolpearen ondorioz; bizitza berri batera egokitu behar izan du hamar urteotan: pailazo lana utzi, eta lantegi batean hasi, adibidez. Orain, Espainiako Auzitegi Nazionalaren sententzia batek onartu du Zudaireri egindako mina, eta 100.000 euroren kalte ordaina onartu dio.

Behar zenuen ebazpena da?

Oso sententzia ona da. Bide honetan urratsak egiten hasi ginenean, gure helburua zen egindako mina onartzea, eta hori lortu dugu. Garaipen txiki bat da. Bidean gelditu dira gauza asko, baina pozik egoteko moduko sententzia bat da.

Aitortza hori ez zenuela jasoko uste zenuen?

Bai, eta hasiak ginen pentsatzen zer-nolako erantzuna eman kontrako sententzia bati. Ziur nintzen epaileek ez zutela gure alde eginen, oraingoan ere, eta berehala erantzuteko modua prestatzen hasia nintzen. Harritu nau gure alde egin izanak.

Bidegabekeria bat sufritu duzula onartu du Espainiako Auzitegi Nazionalak, pilotakada jaso eta hamar urtera. Bazen garaia?

Orain arteko sententziek zioten Espainiako Polizia neurriz aritu zela. Oraingo honek, baina, onartzen du, azkenean, ez zela pilotakadak jaurtitzeko unea, ez zela horrelako armak erabiltzeko momentua. Horrek diruak baino poz handiagoa ematen dit, diruak ez baitit ikusmena itzuliko, ez dizkit itzuliko lorik egin gabe eman ditudan gau guztiak.

Anitz izan dira borrokan eman dituzun hamar urteotan?

Bai. Urte gogorrak izan dira. Eta aurrera egin dut jende askoren babesa izan dudalako. Oso garrantzitsua izan da LAB sindikatuak hasieratik eman didan babesa ere. Auzitara jotzeko, sindikatuaren babes ekonomikoa oso inportantea izan da.

Zu zeu aritu zara auzia erdigunean jartzeko ekinaldietan parte hartzen. Lagundu dizu horrek?

Aurrera egiten lagundu dit. Ez naiz bakarrik egon. Kataluniako jendearekin harreman estua izan dut, adibidez; ezagutu ditut begia galdu duten hango zenbait pertsona, eta haien esperientziak ezagutzeak ere lagundu dit aurrera egiten. Pilotakadaren ondoko bizitza bat badela ikasi dut.

Hasieran zaila izan zen?

Bai. Gorrotoa sentitzen nuen. Etxekoek lagundu zidaten gorroto hori kudeatzen eta bazter uzten, bizitza berrira egokitzen.

Aldaketa handia izan da?

Erabatekoa. Ni artista nintzen pilotakada jaso aurretik; pailazo eta malabarista gisa egiten nuen lan. Baina ja ezin dut. Pailazoentzat begirada da lan tresna nagusietako bat, eta nik ezin nuen erabili; ezin nuen behar nuen guztia adierazi begiradaren bidez. Saiatu nintzen, aritu nintzen denbora batez, baina utzi behar izan nuen. Garai hartan, kamioiak gidatzeko baimena ere ateratzen ari nintzen, eta hori ere utzi behar izan nuen. Orain lantegi batean ari naiz.

Hamar urte iraun du auziak; lotu zaitu egoera horrek?

Luzea izan da. Zigor bidean saiatu ginen, lehendabizi, gehiago sakontzeko aukera ematen duelako. Zigor arlo horretan ere uste genuena baino gehiago lortu dugu, arazoak arazo. Izan ere, zailtasun ugari izan genituen; kamerak falta zirela, Poliziak ez zigula bidaltzen parte hartu zuten agenteen zerrenda, eta abar. Zerrenda hori hiru aldiz eskatu behar izan genuen. Epailea, gainera, oso zorrotza zen, eta sumatzen zen auzia itxi besterik ez zuela nahi. Baina lortu genuen epaiketa egitea.

Ustez tiro egin zuen polizia epaitu, baina errugabetzat jo zuten.

Agenteak bere burua identifikatu zuen irudietan. Onartu zuen tiro egin zuela manifestari batzuen atzean zegoen jendearen kontra, ezin izan zuela lurrera tiro egin, eta zuzenean egin zuela tiro jendearen gainetik. Hori onartu izanak eraman zuen epaiketara, baina ez zen frogatutzat jo ni zauritu ninduen pilota hark jaurti izana.

Polizia errugabetu zuen sententziak onartu zuen, halere, pilota batek jo zintuela.

Egun hartaz gogoan dut nire aurrean zegoen jendearen buru gainetik egiten zutela hegan pilotek. Horrek beldurtu ninduen, eta korrika egiten hasi nintzenean harrapatu ninduen pilotak. Mugitu izan ez banintz… auskalo! Nik pilotakada jaso nuen urte berean hil zuten Iñigo Cabacas [Bilbon].

Harremana izan duzu haren familiarekin?

Bai. Cabacasentzat justizia eskatu duen mugimenduarekin harreman handia izan dut. Gurasoekin egon naiz askotan. Oso gogorra izan zen niretzat, Iñigoren [Cabacas] gurasoen aurpegietan nire gurasoenak ikusten nituelako. Oso gogorra izan zen.

Pilotakada jaso zenuenean, azkena izan nahi zenuela erran zenuen, behin baino gehiagotan. Ez zara izan. Horrek beldurtzen zaitu?

Kontua da protokolo zehatzik ere ez dagoela gomazko piloten erabilerari buruz. Auziaren bidez, horretan sakondu nahi genuen, baina hori ez dugu lortu. Halere, uste dut momentu onean etorri dela oraingo sententzia, Madrilen Mozal legeari buruz hitz egin behar baitute, besteak beste, piloten erabileraz. Iridiak eta Novact elkarteek Stopbalasdegoma.wordpress.com txostena egin dute. Nafarroako Parlamentuan aurkeztu genuen, iaz. Politikarien esku dago gomazko pilotak edo foam jaurtigaien erabilera bazter uztea. Eztabaida hori sustatu behar dugu.

Zuretzat etapa bat amaitu da orain, sententzia honi esker?

Hala izatea espero dut. Hilabete inguruko tartea dago, oraindik, helegitea jartzeko. Baina espero dut etapa hau ixtea, behingoz. Urteotan, azkenean, lortu dut egoera berrira egokitzea. Bidea ez da erraza izan, eta hasieran etxetik ateratzea ere kostatu egiten zitzaidan. Baloien beldur nintzen; petardoei beldur ikaragarria nien; sirena hotsei ere bai. Behin, manifestazio batean, pilotakaden hotsa entzun nuen, eta izu-ikara sentitu nuen. Korrika alde egin behar izan nuen. Etapa bat amaitu da, baina nik segituko dut lanean, niri gertatutakoa beste inori ez gertatzeko.

Zure sententzia pilotakada jaso duten bertze batzuentzat ere helduleku bat izan daitekeela uste duzu?

Hamar urteotako bidea gogorra izan da, baina lagundu dit asko aurrera egiten. Eta lortu dugunak merezi izan du. Ez nuke nahi beste inor egotea nire egoera berean, baina gertatzen bada, nire aholkua da kalera ateratzea, salatzea. Sententziak balio badezake eztabaida erdigunean jartzeko, poztuko nintzateke.


Tubacex enpresak dio 13 milioi euro galdu dituela 2020an eta langileak kaleratzeko asmoa berretsi du

Tubacex enpresak oharra zabaldu du gaur bere webgunean jakinarazteko 13 milioi euroko galerak izan dituela 2020ko lehen 9 hilabeteetan. Horri aurre egiteko berriro adierazi du langileen %20ari eragingo dizkieten neurriak hartuko dituela.

Gaur adierazpena egin du Tubacex taldeak bere webgunean eta azken hilabeteetako diskurtsoan sakondu du. Zehazki, enpresak azaldu du 13 milioi euro galdu dituela 2020ko lehen hiru hirulekoetan, 389,6 milioi euroko salmentekin.

Hori dela eta, iragarri du kosteak moldatzeko neurriak hartuko dituela, 20 eta 25 milioi euro aurrezteari begira. Erabakien horien artean daude langileen %20a kaleratzea. Enpresak dio plana oso aurreratua dagoela eta laster gauzatuko dutela. Hala ere, ez dute inolako zehaztapenik eman, ez denborari, ezta behargin kopuruari dagokionez, Laudion eta Amurriori begira.

Likidezia soberan

Kaleratze jendetsuak iragartzen dituen bitartean, ordea, Tubacex taldeak ziurtatu du bere egoera ekonomikoa osasuntsua dela eta kutxan diru nahikoa dutela 2024ra arte heltzen diren maileguak ordaintzeko. Zehazki, 236,9 milioi euroko likidezia duela aipatu du zuzendaritzak.


Ikuskizun ederra emanda, merezitako oporrak hartu dituzte Udal Musika Eskolako kideek

Udal Musika Eskolako ikasle eta irakasleek aste honetako hirugarren eta azken kontzertua eman zuten atzo arratsaldean. Horrela, agur esan diote 2022-2023 ikasturteari; pilak kargatuko dituzte udaran hurrengo kurtsoan are gogo gehiagorekin itzultzeko. Talde gazteenetako kideek ahotsa eta gorputza erabili dituzte Supercalifragilisticoespialidoso eta Ama begira zazu bezalako abestiak interpretatzeko. Instrumentuen txanda izan da gero: gitarra, tronpeta eta zeharkako flauta.


Baso-sutea piztu da Zeberion

Igande arratsalde honetan Zeberion piztutako baso-sute baten itzaltze lanean dihardute Bizkaiko suhiltzaileek, Eusko Jaurlaritzako Segurtasun Sailak jakitera eman duenez.


Euria indarra galtzen joango da eta egunaren amaieran atertzera joko du

Orduak aurrera egin ahala, egoera lasaitzen joango da eta bihar apenas egingo du euririk Hego Euskal Herrian.

Gaur gauean izandako euriteen ondorioz, zenbait ibaik gainezka egin dute Bizkaian eta Gipuzkoan, baina okerrena igaro dela dirudi; izan ere, apurka-apurka euri gutxiago egingo du eta arratsalderako egoera baretu egingo da Hego Euskal Herrian.

Amaitu da euriteengatik 15:00ak arte ezarrita zegoen abisua, eta Euskalmet Euskal Meteorologia Agentziaren arabera, egunaren amaieran atertzera joko du, batez ere EAEko ekialdean; mendebaldean oraindik ere prezipitazio gutxi batzuk geratuko dira.

Ipar-mendebaldeko haizeak arratsaldean indarra galduko du eta elur-mailari dagokionez, azken orduetan gora egin du eta 1400-1500 metro inguruan dago une honetan.

Tenperaturak gora egingo du, 10 graduak gaindituz kostaldean, eta barnealdean ere, atzokoekin alderatuta, igo egingo dira, 5-8 ordu bitartean mugituko baitira. Orduak igaro ahala, beraz, egoera lasaitu egingo da.

Bihar, oro har, ateri eutsiko dio. Goizean euri zaparradaren bat egin lezake EAEko mendebaldean. Goizak aurrera egin ahala, baina, atertu egingo du, eta arratsalde lasaia geratuko da, hodeiak eta ostarteak nagusituz.

Nafarroan, elur denboraleak eragindako asteburu zailaren ondotik, Aemetek jakinarazi duenez, orduak igaro ahala zaparradak gutxitzen joango dira Nafarroan arratsaldean.

Iragarpenaren arabera, astearte honetarako ez da baztertzen prezipitazio ahulak izatea goizean ipar-mendebaldean, baina, oro har, euri gutxi egingo du. Tenperatura minimoak jaitsi egingo dira eta maximoak ez dira ia aldatuko. Izozteak espero dira, Ebroko Erriberan izan ezik; Pirinioetan, aldiz, epelak edo gogorrak izango dira.


Elkartasunez bete dute ehunka bizilagunek Babioko tontorra

Atzo arratsaldean hasi zen Babio Non Stop erronka, eta gaur goizera arte luzatu da. Goizeko hamarretan amaitu dute ekimena, Babio Igoerari hasiera emateko.

Aurten zendutako bi kide omendu dituzte lehenbizi, eta jarraian abiatu dira mendi tontorrerantz. Ehunka lagunek parte hartu dute egitasmoan, eta antolatzaileek balorazio positiboa egin dute.


Tolosaldeak bat egin du Realarekin

Eskualdeko udal guztiak batu dira Realak martxan jarri duen ‘Gurekin’ kanpainara; autobusak gaur hartu ditu azken banderak gurean.

Realeko autobusa herenegun hasi zen eskualdeko herrietan banderak jaso eta uzten. Atzo, Ikaztegietatik sartu, eta Tolosa, Ibarra, Leaburu-Txarama, Belauntza, Berrobi, Elduain, Berastegi, Irura, Anoeta eta Hernialde zeharkatu zituen. Gaur, berriz, Alkiza, Larraul, Asteasu, Zizurkil, Aduna eta Amasa-Villabonan egon da autobusa.

Harrera beroa egin diete herrietan autobusari, eta baita Realeko ordezkariei ere. Besteak beste, presidente ordea den Joseba Ibarburu eta jokalari ohia den Mitxel Loinaz egon ziren atzo herritarrekin. Loinazek hainbat sinadura ere utzi zituen eskualdean. Herri guztietan animoak jaso dituzte apirilaren 3an Athleticen aurka jokatuko duten Espainiako Kopako partidarako.


1978tik haragoko errepresioa ere jasoko duen lege «kritikoago» bat eskatu du EH Bilduk

Koalizio abertzaleak 54 zuzenketa aurkeztu dizkio Espainiako Kongresuan Memoria Demokratikoaren Lege proiektuari.

Trantsizio garaiko eta horren osteko jazarpen politikoa ikertzea, egiaren batzorde bat sortzea, gizateriaren aurkako krimenek ez preskribatzea, sekretu ofizialak argitara ateratzea, immatrikulazioen inbentarioa egitea... EH Bildu koalizioak «erroko zuzenketak» aurkeztu dizkio Memoria Demokratikoaren Lege proiektuari Espainiako Kongresuan. Zehazki, 54 neurri zehatz dira, Bel Pozueta diputatuak, Eva Aranguren Iruñeko eledunak eta Paolo Albanese Sartagudako zinegotziak gaur goizean azaldu dutenez.

Izan ere, Memoria Historikoaren Lege proiektua «Espainiako Kongresuan blokeatuta» dagoela salatu du Pozuetak, ez aurrera ez atzera. «Saiatu behar dugu prozesua ahalik eta lasterren abiarazten». Aurkeztu dituzten zuzenketen artean, diputatuak garrantzitsutzat jo du legearen esparrua zabaltzea eta 1978tik aurrerako gertakariak ere jasotzea: «Giza eskubideen urraketak ez ziren bukatu Espainiako Konstituzioa onartzearekin batera; hortaz, epea zabaltzea proposatu dugu. Frankismoak eta haren praktikek jarraipena izan zuten, eta baita errepresio inertziek ere». Besteak beste, GAL eta brigada politiko-sozial frankistak aipatu ditu inertzia horien artean.

Egiaren batzorde bat

Trantsizio urteen gaineko «ikuspegi kritikoagoa» galdegin du Pozuetak, «garai hartan eutsi egin zitzaielako motibazio politikoko giza eskubideen urraketa oso larriei». Garai hartako biktimei «bide bat zabaltzea» proposatu du EH Bilduk, «aitortza eta erreparazioa» izan ditzaten. Puntu horretan jaso dituzte «Espainiako Estatuaren izaera plurinazionala onartzeko» eta «emakumeen ekarpena aintzatetsi eta biktima espezifiko gisa aitortzeko» eskaerak ere.

Egiaren batzorde bat sortzea ere galdegin diote Espainiako Gobernuari, «aitortza eta erreparazio espedienteak tramitatzeaz arduratuko dena, segida emanez Nafarroan eta EAEn martxan diren legeen esperientziari».

Bestalde, koalizio abertzaleko kideek uste dute Espainiak «giza eskubideen nazioarteko itunen menpe» egon beharko lukeela, eta zenbait zuzenketa aurkeztu dituzte horretarako. «Planteatu dugu, besteak beste, Espainiako Estatuak berretsi behar duela gerra krimenen eta gizateriaren aurkako krimenen preskribaezintasunari buruzko ituna», azaldu du Pozuetak. Izan ere, frankismoko krimenak epaitzeko tenorean oztopo nagusietako bat delituen preskripzioa dela salatu du diputatuak: «Orain arte aurkeztutako salaketa eta kereila ia guztiek talka egin dute preskripzioaren harresiarekin».

Amnistiaren eta sekretu ofizialen legeak

Espainiako Kongresuan eztabaidatzen ari diren lege proposamenean «gizateriaren aurkako krimenen kontzeptua sartzeko» eta 1977ko Amnistiaren Legea aldatzeko ere eskatu du EH Bilduk. «Xedapen gehigarri bat proposatu dugu, hiru hilabeteko epean Amnistiaren Legearen 2. artikuluko E eta F puntuak indargabetu daitezen, horiek biktimarioak blindatzen dituztelako».

EH Bilduko eledunek, bestalde, zenbait proposamen egin dituzte «egia azaleratu eta inpunitatea bukatzeko». Horietako bat da sekretu ofizialei buruzko 9/1968 legea baliogabetzea, Pozuetaren esanetan «Estatuko Administrazio Orokorraren artxibo guztien informazio publikorako eskubidea bermatu beharra dagoelako». Adibidetzat jarri ditu Mikel Zabalzaren eta Martxoaren 3ko hilketak.

Sekretu ofizialez gain, Eliza katolikoak bere izenean immatrikulatutako ondasunen zerrenda egitea planteatu du EH Bilduk, «legez kontra aberastu ote zen ebatzi ahal izateko».

Erorien monumentua eta Ezkabako gotorlekua

EH Bilduk planteatu dituen proposamenen artean daude, halaber, frankismoaren bi ikur «oroimen gune» bihurtzeko asmoa: Iruñeko Erorien Monumentua eta Ezkabako gotorlekua. Alde batetik, Espainiako Gobernuari eskatuko diote Nafarroako Gobernuaren esku utz dezala gotorlekuaren jabetza, «memoria gune gisa egokitzeko»; eta, bestetik, Iruñeko Erorien Monumentuan esku hartzeari trabarik ez jartzea galdegin dute: «Ez dadila inongo mugarik jarri eraikinari beste esanahi bat emateko, zati bat edo eraikin osoa eraisteko edo hortik sortuko den espazio berrian jarduerak egiteko».

Azkenik, apirilean eta maiatzean Nafarroako hainbat herritan eginen duten hitzaldi sortaren berri eman du Sartagudako zinegotzi Paolo Albanesek. Sabino Cuadrak eta Bel Pozuetak emanen dituzte hitzaldiak. Hau izanen da egitaraua: apirilaren 12an Beran, apirilaren 14an Sartagudan, apirilaren 29an Lizarran, maiatzaren 3an Tuteran, maiatzaren 4an Antsoainen, maiatzaren 5ean Garesen, eta maiatzaren 20an Irunberrin.


Plataforma teknologiko handienak edukia gehiago zaintzera behartuta daude Europan

Gaurtik aurrera ezarriko da X, Facebook, TikTok, Google eta antzekoetan legez kanpoko edukia eta eduki kaltegarria murrizteko Zerbitzu Digitalen Legea Europako Batasunean.

Gaurtik aurrera, EB Europako Batasunean edukiak gehiago zaintzera eta moderatzera behartuta daude Interneteko hemeretzi bilatzaile eta plataforma handi, eta, Zerbitzu Digitalen Legea urratzen badute, isun handiak ordaindu beharko dituzte.

Sarean topatu daitezkeen legez kanpoko edukiak eta eduki kaltegarriak murrizteko legea 2022an onartu zuen EBk. Apirilaren 16tik dago indarrean, baina konpainia handiek gaur arteko epea izan dute zerbitzuak egokitzeko.

Orain behartuta daude beren webguneetatik lehenbailehen kentzera legez kanpoko edukiak, hala nola haurrei egindako sexu abusuen irudiak, eta desinformazioa eta gorrotoa zabaltzen duten mezuak eta produktuak, baita ziberjazarpenari bide ematen diotenak ere. Legez kanpokoa zer den, baina, ez du Zerbitzu Digitalen Legeak ezartzen: EBko eta estatu kideetako legediak hartuko dira kontuan horretarako. Konpainiak behartuta egongo dira funtzionamenduari dagokionez gardenago izatera ere.

Hemeretzi handi

Haien webguneek hilabetero 45 milioitik gora erabiltzaile europarren bisitak izaten dituztelako –europarren %10enak–, oraingoz hemeretzi konpainiari eragiten die legeak: Facebook, Instagram, TikTok, X (Twitter), Youtube, Snapchat, Linkedin eta Pinterest sare sozialei; Amazon, Booking, Aliexpress, Zalando eta Google Shopping salmenta plataforma handiei; Wikipediari eta Google Mapsi; Googlen eta Applen app dendei; eta Google Search eta Bing bilatzaileei.

Konpainietako batek Zerbitzu Digitalen Legea urratuz gero, Europako Batzordeak isuna jar diezaioke, urteko diru sarrera globalen %6rainokoa. Urraketa larria bada, salbuespen gisa, Batzordeak EBn jarduteko aldi baterako debekua ere jar diezaioke plataformari, bilatzaileari edo dena delakoari.

Legea betetzen den egiaztatzeko, Batzordeak besteak beste Gardentasun Algoritmikorako Europako Zentroa izango du Sevillan (Espainia). Lan horiek finantzatzeko, gainera, bilatzaile eta plataforma handiek haien diru sarreren %0,05 ordaindu beharko dizkiote Europako Batzordeari.

Sare sozialek lehenbailehen ezabatu beharko dituzte legez kanpoko edukiak baldin eta agintari eta norbanakoen jakinarazpena jasotzen badute. Norbanakoek ohartarazpen horiek egin ahal izateko, plataformek prozedura errazak jarri beharko dituzte eskura. Tokiko legeak betearazteko, EBko herrialdeetako agintariek konpainiari agin diezaiokete legez kanpoko edukia kentzeko, berdin dio zein den konpainiaren jatorrizko herrialdea.

Halako edukiak sarritan sareratzen dituzten erabiltzaileen kontuak bertan behera utzi beharko dituzte plataformek, betiere erabiltzaileari abisu bat eman ostean.

Legez kanpoko edukiez gain, legez kanpoko produktuen —faltsutuak edota arriskutsuak direlako—salmenta ere murriztu nahi du legeak. Salmenta plataformek «eginahalean» jardun beharko dute horretarako. Gainera, hala eskatuz gero, produktu horien saltzaileen trazabilitatea eskaini beharko dute.

Algoritmoak

Halaber, konpainiak behartuta egongo dira algoritmoetan oinarritutako edukien gomendio eta publizitateen parametroak azaltzeko, eta, edukiak gomendatzeko algoritmo aukeren artean, gutxienez batek ez du oinarritu beharko erabiltzaileen datu pertsonaletan.

Ildo horretan, Zerbitzu Digitalen Legeak mugatu egin nahi ditu publizitate pertsonalizatuak, eta erlijioaren, sexu preferentzien, osasun informazioen eta sinesmen politikoen inguruko datu pertsonalen araberako publizitate pertsonalizatuak debekatuko ditu. Helburu horrekin, haur eta nerabeen datuak jasotzea ere debekatuko die plataformei.

Konpainia teknologiko handi batzuek jada iragarri dute neurriak hartu dituztela. Facebookek, esaterako, Europako erabiltzaileei aukera ematen die ikusten dituzten kontuek zabaldutako edukiak egokitzeko. Tiktokek ere aukera ematen du bideo eskaintza erabiltzailearen kokapenaren arabera egiteko edo mundu zabaleko oihartzunaren arabera, eta ez konpainiaren algoritmoen arabera. Snaptchaten, berriz, publizitatea jartzen duten konpainiek ez dute modurik izango nerabeei publizitate pertsonalizatuak erakusteko.

Hemeretzi konpainietatik bik, bestalde, Zerbitzu Digitalen Legeari buruzko kritikak auzitara eramatea erabaki dute. Amazonek eta Zalandok uste dute ez dutela egon behar plataforma teknologiko oso handien zerrenda horretan.


[ARGAZKI GALERIA]: Iurretarrek Palestinako herriari elkartasuna adierazi diote

'Palestina aurrera' lemapean batu dira iurretarrak plazan. Gainera, Anis Hawari errefuxiatu palestinarraren eskutik Palestinako egoeraren berri izan dute.

Plazaratuk antolatuta elkarretaratzea egin dute gaur iurretarrek herriko plazan. Gainera, Palestinako egoeraren inguruko azalpenak entzuteko aukera izan dute bertaratu direnek. Anis Hawari errefuxiatu palestinarrak egoeraren berri eman die.


Hamabost positibo bailaran; horietatik sei, Eskoriatzan

Sei kasu atzeman dira Eskoriatzan, hiru Arrasaten, bina Aramaio eta Aretxabaletan eta bana Bergara eta Elgetan. Bestetik, azken astean pertsona bat zendu da bailaran (Arrasaten), COVID-19aren eraginez. Guztira, 9.026 lagunek hartu dute gaitza Debagoienean eta 174 zendu dira (%1,92).

Azken kasuei lotuta, aipatzekoa da Eskoriatzak 500 kasu metatuen langa gainditu duela. Bestetik, Elgetak hilabete osoko 5. kasua erregistratu zuen atzo eta Aramaiok abuztuan erregistratutako zazpiei beste bi gehitu dizkie.

Bestalde, aipatu behar da Osasun Sailak herrietako positibo metatuak doitu dituela gaur; bailaran, hemezortzi kasuren aldea dago: Antzuolan (-1), Aramaion (+1), Aretxabaletan (+2), Arrasaten (-21), Bergaran (+5), Elgetan (-2), Eskoriatzan (+5) eta Oñatin (-7).

Horrela daude orain Debagoieneko datuak:

Grafiko eta datu guztiak ikusgai daude goiena.eus-eko azken datuak atalean.

Antzuola, laranjatik horira

Bailarako intzidentzia-tasa metatuak lau puntu egin ditu gora azken orduetan (294,71), izan ere, Aramaio, Elgeta eta Eskoriatzako tasek gora egin dute, eta behera egin duten herrien kasuan, jaitsiera ez da hain nabarmena izan.

Eskoriatzak 500eko langa gainditu zuen duela bi egun eta atzo 600etik gora kokatu zen: 682,43ko intzidentzia-tasa du eta eskualdean eremu gorrian dagoen herri bakarra da. Halere, gune gorritik gertu dago Aretxabaleta; azken orduetan aldaketarik izan ez duen arren, 381,36ko tasa du.

Eta apurka bada ere, egoerak hobera egiten du Arrasaten, Bergaran, Oñatin eta Antzuolan. Azken hori 300etik behera kokatu da (275,36) eta eremu horira igaro dira antzuolarrak.

Herrietako datu guztiak daude eguneratuta ondorengo mapan:

> Mapa 14 egunetako tasa metatuaren arabera koloreztatu da. Osasun Sailak emandako irizpideei jarraiki, berdez agertuko dira 60tik beherako tasa dutenak, horiz 60-299 bitartekoak, laranjaz 300-399 bitartekoak eta gorriz 400etik gorakoak.

Heriotza bat Arrasaten

Abuztuaren 23tik 29ra 25 lagun hil dira Euskal Autonomia Erkidegoan koronabirusaren eraginez; horietako bat, Arrasaten. Hala, bailarako datuei erreparatuta, pandemia hasi zenetik 174 debagoiendar zendu dira. Herriz herri, 87 heriotza erregistratu dira Arrasaten, 40 Bergaran, hemeretzi Aretxabaletan, hamazazpi Oñatin, zortzi Eskoriatzan eta bana Antzuola, Aramaio eta Elgetan.

Hego Euskal Herriari dagokionez, 5.823 dira gaitzak jota hil direnak.

EAE, laranjatik horirantz

Beste hamalau puntu egin ditu intzidentzia-tasak EAEn eta 312,81ean kokatu da. Osasun Sailak jarritako parametroei jarraiki, 300etik behera jaitsitakoan, kolore laranja atzean utzi eta "horia" izango litzake erkidegoa. Lurraldeei erreparatuta, honako hau da tasaren bilakaera:

Positibo berriei lotuta, EAEn 7.041 proba egin ziren atzo eta %6,1ek eman zuen emaitza positiboa (ia puntu bat igo da positibotasun-tasa). 226 kasu baieztatu dira Bizkaian, 135 Gipuzkoan, 65 Araban eta sei bestelako lurraldeetan erroldatutakoen artean. Hots, guztira, 432 kasu berri hauteman dira; horietatik 146, 10 eta 29 urte bitartekoen artean.

Honako hau da adin-taldeen araberako intzidentzien grafikoa:

Ospitaleei erreparatuta, atzo gora egin zuen okupazioak. ZIUn lagun bat gutxiago badago ere, hamasei gehiago dira plantan daudenak. 283 pertsona daude ospitaleratuta eta horietatik 71 daude ZIUn –aurreko astean baino zazpi gutxiago–.

Nafarroan, positiboen gorakada

1.427 PCR eta antigeno proba egin ostean, 139 positibo baieztatu dituzte Nafarroan; hau da, proben %9,7k eman du positibo. Ospitaleetan, bost lagun ingresatu dituzte eta orotara 81 lagun daude erietxeetan; horietatik 26, Zainketa Intentsiboetako Unitateetan.


Donibane Garazin kenduriko frantsesezko seinaleak Portugalete parean agertu dira

Herribiltza taldeak bere gain hartu du ekintza; salatu duenez, Bizkaiko Zubia gizateriaren ondare izendatu dute, baina, aldi berean, euskara «hiltzen uzten» ari dira.

Herribiltza taldeak batzarra egin zuen azaroaren 6an Donibane Garazin. Frantses hutsean zeuden edo frantsesa nagusi zuten seinaleak kendu zituzten orduan, eta Pirinio Atlantikoetako Departamenduari ohartarazi zioten «seinaleetan lehentasuna eta nagusitasuna euskarari eman arte» lanean jarraituko dutela, «euskara bigarren mailako hizkuntza gisa tratatzen duten bide seinaleen taulak kentzeko». Saio hartan kenduriko seinaleak gaur agertu dira, Portugalete parean (Bizkaia).

Agiri baten bidez, zergatia azaldu du taldeak. Euskara, beste hizkuntzak bezala, munduko ondarea dela adierazi dute. Gogoratu dute Unesco Hezkuntza, Zientzia eta Kulturarako Nazio Batuen Erakundeak adierazi duela «funtsezkoa» dela «munduko ondare kulturala babestea». Euskarak pairatzen duen zapalketa ilustratzeko datu batzuk eman dituzte, eta «2016tik 2021era ezer gutxi aldatu» dela adierazi.

«Frantziar eta espainiar Estatuen konstituzioek eta legeek ez dute begirunerik euskararentzat, euskara gutxiesten dute, eta Euskal Herrian bigarren hizkuntza gisa tratatzen dute». Frantziako eta Espainiako agintariei egotzi diete Unescoren aginduaren kontra egitea. «Euskararen iraupenerako ez dute eztabaida irekirik egiten; aldiz, euskarari eraso egiten diote, eta hura hiltzen ari dira. Unesco egoera honen aitzinean mutu egoten da. Gizateriaren ondare kulturala den euskara hiltzen uzten ari da; aldiz, Portugaleteko Bizkaiko Zubia gizateriaren ondare izendatu du».

Amaitzeko, «mundu osoari» laguntza eskatu diote «Euskal Herrian, lehenik eta nagusiki euskaraz! aldarrikapena gauzatzeko».

Kolektibo independentea

Euskal Herri osoko erakunde independente eta burujabe gisa definitzen du bere burua Herribiltza kolektiboak.

Iazko urrian, frantses hutsezko beste seinale bat utzi zuten Pirinio Atlantikoetako Departamenduak Baionan duen egoitzaren aurrean. Jean-Jacques Lasserre departamenduko presidenteak erantzun zien euskarazko seinaleak «toleratzen» badituzte ere ez dutela «araudiaren araberako baliorik». Eta ohartarazi zien panelak kentzeagatik sala zitzakeela.

Uzkurtu beharrean urrats gehiago egingo zituela iragarri zuen Herribiltzak.

Herribiltzaren ustez, ordea, euskararen egoera larriaren harira, «ezinbestekoa da karrikako presentzia» indartzea. «Euskal Herrian euskaraz bizitzeko aukera ukan nahi dugu; hau da, gure eguneroko jarduera guziak euskaraz egiteko aukera ukan nahi dugu». Horiek horrela, euskararen etorkizuna bermatzeko «urrats berriak» egingo ditu Herribiltzak, adierazi zutenez.

Horrez gain, hiru eskari egin zituen taldeak: herriko etxeek galdeketak egitea herrien euskal izena ofizial bihurtzeko; herrien izenak euskaraz eta frantsesez berdintsuak direnean, seinaleetan bakarrik euskaraz jartzeko –Araban, Bizkaian eta Gipuzkoan araututa dagoen bezala–, edo, ezberdinak direnean, euskarazkoa gainean paratzeko; azkenik, ahozkoan «lehenik eta nagusiki» euskarazko izena baliatzeko.


Martin arrantzalea

MARTIN ARRANTZALEA, (UR) MARTINETE Oñatin. Uretatik gertu egiten du hegan eta arrain txiki edo intsektu urtarrak jaten ditu. Torre auzoko zubitik ikusten ditut pasatzen baina ez argazkiak ateratzeko bezala. Oñatiko ibaiak garbiak dauden seinale. Argazkiak ez dira nireak.

Oñatiko izena @asarasua ren zerrendan dator, nik ez nekien.

Hegaztietan aditua den Asier Sarasua eibartarrak euskaraz erabiltzen diren beste izen batzuk ere jakinarazi dizkit. :

MARTIN errokoak nagusi: martintxo, martintxori, sanmartintxo, martinete...

Goikoen eraldaketak: markinete, markiñota, ur-makinista.

Bizitokia: errekatxori, ur-mikelete.

Kolorea: aniltxori, kulaberde.

Mila esker @asarasua


Bi edukiontzi erre dituzte bart San Inazio kalean

Edukiontziez gain, ondoan zegoen autoak ere kalteak jasan ditu. Xabier Txurruka Zarauzko alkateak adierazi duenez, "hori egiten duen jendea soberan dago Zarautzen".

Xabier Txurruka Zarauzko alkateak bere sare sozialetan iragarri duenaren arabera, bi edukiontzi erre dituzte bart San Inazio kalean.

Edukiontziez gain, ondoan zegoen autoak ere kalteak jasan ditu. Txurrukak adierazi duenez, "hori egiten duen jendea soberan dago Zarautzen".

(Argazkiak: Xabier Txurruka)


Astrako babeslekua, propietate pribatua?

Hauteskunde giroan sartuta gaudelarik mezuak nonahi eta noiznahi zabaltzen dira herrian. Badira aste batzuk etxean jaso nuela “marabillen katalologoa”. Bertan, antzinako kromoen albuma balitz, alkateak bere “lorpenak” erakusten dizkigu . Direnak eta ez direnak, zeru eta lur, dena beretzat hartuz. Nik, alabaina, irudi bat bota dut faltan: Astra aurrean dagoen babeslekua. Egokitze lanetan egon dira arik eta “paralizatuta” geratu den arte.

Babeslekua ere, guztion ondare kulturala beharko lukeena, alkateak beretzat hartuta du aspalditik. Sintomatikoa da irudi hori sartu ez izana, kultura, memoria eta herrigintzaren “paralisiaren” metafora baita. Babes leku hori desagertzeko zorian egon zen “demolizio bola” zintzilik izan baitzuen orain ia bi hamarkada. Gernika Batzordeko bi kide hurbildu ginen bertara segurata baten oihuak tarteko: ‘ !que hacen ustedes aqui, esto es una propiedad privada!”. Azkar mugitu ginen eta Iñaki Uriarte arkitektoarekin harremanetan jarri ondoren aholkatu zigun “Declaracion de bien de interes cultural” bezala izendatzea eskatzeko.

Geroztik, alkate jaunak memoriaren arloan lanean ari garenok ez gaitu aintzat hartu ere egin. Bizikidetza integral bat, memoria inklusibo bat eraikitzeko kultur eragile guztiak hartu behar dira kontuan; horien lanak, asmoak eta iritziak ezagutu proiektu partekatuak bideratzeko. Denona den ondarea balorean jarriz herrigintza aktibo bat abian jartzeko. Zereginik badago baina alkate jaunak erabaki du bera dela memoriaren gordailu bakarra; giltzak bere poltsikoan ditu. Beraz, bai, “esto es una propiedad privada”.


Izarrako jaiak, Izarren hautsa


Txertoa jartzeko izenematea, gaur arte

Azaroaren 8an, gripearen eta Covid-19aren aurkako txertoa jarriko diete adinekoei, goizeko 11:00etan hasita, Ereñotzuko Auzo Udaleko aretoan. Txertoa jarriko zaie 60 urtetik gorakoei, gaixotasun kronikoa dutenei eta haurdunei. Beraz, bi txertoetako edozein hartzeko, Auzo Udalera bertaratu edota 943 55 10 00 telefonora deitu, eta horretarako azken eguna da gaurkoa.


Ruben Peña, Osasunaren fitxaketa berria

Avilako hegaleko atzelaria Iruñera dator Vila-realetik. Gorritxoen lehen fitxaketa da 2022-2023 denboraldiari begira.

Ostiral honetan, Ruben Peña hegaleko atzelaria Osasunaren lehen fitxaketa bihurtu da, Vila-realekin zuen kontratua amaitu ondoren. Aske dator, eta hurrengo hiru denboraldietarako kontratua sinatuko du, klubak jakinarazi duenez.

"Osasunak akordioa lortu du Ruben Peñarekin datorren denboraldirako bere lehen fitxaketa izan dadin. Futbolaria transferentzia-kosturik gabe iritsiko da Vila-real Futbol Klubarekin duen kontratu-harremana amaitu ondoren eta 2025eko ekainaren 30era arte sinatuko du talde gorritxoarekin. Bere etete-klausula 15.000.000 eurokoa izango da", iragarri du Iruñeko taldeak.

Vila-realen jokatzeaz gain, hegalekoak Leganeseko eta Eibarreko kamisetak jantzi zituen, besteak beste. 30 urterekin, esperientzia luzea du Espainiako futbolean. Eraso-proiekzio handiko eskuin hegaleko atzelaria da, bere ibilbidean zehar, hegalekoa eta aurrelaria ere izan baita.

"Oso pozik nago hemen egoteaz, historia handiko eta aparteko klub bat da. Lehen momentutik utzi dut argi Osasunan bakarrik jokatu nahi nuela; hori esaten zidan bihotzak. Ni neu izan nahi dut berriro. Esperientzia honek benetako ilusioz betetzen nau", aitortu du futbolariak.


Hamasei positibo atzeman zituzten atzo: hamabi Malerrekan, bi Bortzirietan eta bana Baztanen eta Leitzaldean

Azken datuen arabera, gure lurraldean atzo hamasei positibo atzeman zituzten: hamabi Malerrekan, bi Bortzirietan eta bana Baztanen eta Leitzaldean. Nafarroa osoko behin-betiko datuei erreparatuta, atzo 275 positibo atzeman zituzten eta, atzo ere, hiru pertsona ospitaleratu zituzten eta jada ospitaleratutako bat ZIUan sartu zuten baina ez zen inor hil.

Gure lurraldean pandemiaren hasieratik metatutako positiboak errepasatuz gero, atzo arte 499 dira Doneztebeko osasun eremuan (Malerreka+Bertizarana) atzeman dituztenak, 723 Elizondoko eremuan (Baztan+Urdazubi+Zugarramurdi), 456 Leitzako eremuan (Arano+Areso+Goizueta+Leitza) eta 536 Bortzirietan.

Nafarroa osoko datuei dagokionez, atzo, uztailak 8, 2.069 proba egin zituzten (- PCR eta - antigeno proba) eta horietatik 275ek positibo eman zuten (% 13,3)

COVID-19ak jota, atzo, uztailak 8, hiru pertsona ospitaleratu zituzten eta jada ospitaleratutako bat ZIUan sartu zuten baina ez zen inor hil. Alta eta bajen balantzea egin ondotik, orain 28 daude ospitalean, horietatik 10 ZIUan.

Birusak eragindako infekzioen intzidentzia metatuari dagokionez, atzoko kasuak kontatuta 66.335 pertsonakoa da, eta heriotza kopurua 1.193koa.

Nafarroan 663.529 pertsona txertatu dituzte atzoko egunera arte. Atzo, uztailak 8, 8.410 txerto paratu zituzten eta, oraingoz, 288.672 pertsonek hartu dituzte bi dosiak.

Zalantza txikienarekin testa egitera joan eta bigarren PCRa egiteko orduan ez hutsik egin

Helburua ahalik eta kutsadura gehien atzematea da, bereziki harreman sozialak eta familiarrak areagotzen diren garai hauetan. Orain arte, baheketen eta sintomen ondorioz egin diren proben bidez, guztira 1.335 kasu detektatu dituzte soilik Salouko agerraldiarekin lotutakoak. Alde horretatik, atzo atzemandako positiboen %75a 15-29 urte bitarteko adin-tartekoak dira, eta kutsatutakoen batez bertzeko adina 25,6 urtekoa da.


"Lehenengo urtetan artista gazteekin ez zen harremanik. Museoa sendotuta, badago elkarrekiko desira bat"

Arte garaikideak eta Guggenheimek duten funtzioaz aritu zaigu Asier Mendizabal artista Faktoria saioan: "Guggenheimen eginbeharretako bat ez da euskal artistak sustatzea. Arteari begiratu behar dio artistak/euskal artistak dikotomia hautsita"

Guggenheim museoaren 25garren urteurrenean, Asier Mendizabal euskal artistarekin solasean aritu gara Faktoria saioan. Guggenheim zer izan den, zer den eta zer izan beharko lukeen etorkizunean aztertu dugu berarekin.


Mendebaldearentzat, Txinak Ukrainarako eginiko proposamenak ez du sinesgarritasunik

Elkarrizketei berriro heltzeko «baldintza egokiak» sor ditzala eskatu dio Pekinek nazioarteari, eta gerran dauden aldeei esan die «areagotze nuklearra» eragozteko

Errusiak Ukrainako inbasioa hasi zuenetik, apenas aldatu den Txinaren jarrera. Bere burua aktore neutral gisa aurkeztu du, eta, horrenbestez, eskatu du bai herrialde guztien subiranotasuna eta lurralde batasuna errespetatzeko, baita estatuen «segurtasun kezka zilegiak» kontuan hartzeko ere. Txina eta Errusia aliatu geopolitikoak direnez, Mendebaldeak adierazi izan dio Pekini baliatu dezala posizio hori Kremlinen jarreran eragiteko. Ez du urrats aipagarririk eman alde horretatik, baina azken asteetan nabarmentzen ari da irtenbide politiko bat eman behar zaiola gatazkari, eta gaur, inbasiotik urtebete bete den honetan, auzia konponbidean jartzeko iragarritako egitasmoa aurkeztu du, eta urrats esanguratsu bat ere egin du, «krisiarentzako» elkarrizketa eta negoziazio eskeetatik haratago: su eten bat eskatu die aldeei. Hau da, gatazkan izan duen inplikazioa handitu du Pekinek azkenaldian, eta gaur erakutsi du hori.

Dena den, Mendebaldeak ez du aintzat hartu Txinak esandakoa. Jens Stoltenberg NATO Ipar Atlantikoko Itunaren Erakundeko idazkari nagusiak esan du ez duela «sinesgarritasun handirik», argudiatuta azken urtean ez duela gaitzetsi Moskuren jarrera, eta, gainera, inbasioa hasi baino egun batzuk lehenago Vladimir Putin Errusiako presidenteak eta Xi Jinping Txinakoak «mugarik gabeko lankidetza hitzarmen bat» sinatu zutela. Estonian dago Stoltenberg, eta herrialdearen independentziaren egunaren harira egindako ekitaldi ofizialetan parte hartu du. Ursula von der Leyenek ere bai, eta Europako Batzordeko presidenteak esan du Txinarena ez dela bake plan bat, «balio batzuk» partekatzeko ariketa bat baizik. «Errusiaren ondoan jarri da Txina».

NBE Nazio Batuen Erakundeko Segurtasun Kontseiluak gaur egindako batzarrean, AEBetako Estatu idazkari Antony Blinkenek NBEri eskatu dio ez dezala «bere burua engainatu» Txinak Ukrainarako proposatutako su etenaren harira. Blinkenek, halaber, berretsi du ezin direla bi aldeak «maila berean jarri», gudan «erasotzaile bat» eta «erasoa jasaten ari den bat» daudenean.

Bien bitartean, Mendebaldeko eragile guztiek inbasioaren urteurrena baliatu dute, eta berretsi Ukraina militarki, ekonomikoki eta humanitarioki behar bezain luzaro lagunduko dutela.

Txinako Atzerri Ministerioak kaleratutako hamabi puntuko dokumentuak ez dakar berritasun handirik. Berretsi du, Wang Yi Txinako diplomazialari gorenak azken astean Europan egindako biran plazaratu bezala, «rol eraikitzaile bat» jokatzeko prest dagoela, eta nazioarteari esan dio sor ditzala «baldintzak eta plataformak» bake elkarrizketei berriro heltzeko.

Ikusi gehiago: Errusiak «arreta handiagoarekin» sendotuko du bere indar nuklearra

Eta ohartarazpen bat egin die gerran inplikatutako aldeei: «Krisi eta areagotze nuklearra eragotzi behar dira. Ez litzateke gerra nuklear bat gertatu beharko. Edozein herrialdek edozein abagunetan arma kimikoak eta biologikoak garatzearen eta erabiltzearen aurka dago Txina». Horiek horrela, Pekini iruditzen zaio «modu neurritsuan» jokatu behar dela, egoera «kontroletik kanpo» gera ez dadin. Auzi nuklearraren harira, Vladimir Putin Errusiako presidenteak adierazi zuen, atzo, «arreta handiagoarekin» sendotuko dutela beren indar nuklearra. Iragarpen hori iritsi da, hain zuzen, Moskuk eten duenean AEBekin arma nuklearren kontrolerako duen itun bakarra.

Dena den, NATOri belarrietatik tira egin dio Txinak aliantza militarra bera aipatu gabe, zeren «bloke militarren hedatzea» saihesteko eskatu baitu dokumentuan. Errusiak esan izan du besteak beste NATOk Europa ekialdean izandako hedatzegatik hasi zuela inbasioa. Bide batez, Txinak uste du ez dela ez sua hauspotu behar, ez tentsioa areagotu behar, eta justuki horrela mintzatu izan da AEBek Ukrainari emandako laguntza kritikatu izan duenean.

Ikusi gehiago: Urte zaila errusiarrentzat

Halere, gaurko egitasmoa gorabehera, Txinako Gobernua jomugan dago azken egunetan, AEBek esan baitute beren inteligentzia zerbitzuen informazioek iradokitzen dutela Txinak mahai gainean duela Errusia militarki laguntzeko aukera. Stoltenbergek gaur berriro esan du «zantzuak» dituztela hori esan ahal izateko. The Wall Street Journal-ek ere hori berresten zuen informazio bat kaleratu zuen atzo, iturri gisa erabiliz AEBetako funtzionario batzuk. Pekinek erreakzionatu egin du, eta esan oinarririk gabeko «gezurrak» direla. Alemaniako Der Spiegel astekariak gaur kaleratutako erreportaje baten arabera, Txinako enpresa batekin negoziatzen ari da Mosku, piloturik gabeko erasorako hegazkinak sal diezazkion.

NBEren ebazpena

NBE Nazio Batuen Erakundearen Batzar Nagusiak ebazpen bat onartu zuten atzo gauean, New Yorken, gerra bukatzeko eta Errusiari tropak Ukrainatik ateratzeko eskatuz. 141 herrialdek horren alde bozkatu dute, zazpik kontra —Errusiak, Bielorrusiak, Ipar Koreak, Eritreak, Malik, Nikaraguak eta Siriak—, eta 32 abstenitu egin dira; horien artean daude Kuba, Bolivia, India, Afrikako herrialde batzuk, Sobietar Batasuneko errepublika izandako Kazakhstan, Armenia eta Uzbekistan, baita Txina ere. Antzeko lau ebazpen onartu ditu batzar nagusiak azken urtean, eta Txina denetan abstenitu da.


PSOEk eta Sumarrek diputatuak utziko dizkiete JXCati eta ERCri, Kongresuan talde propioa izan dezaten

Estatuko alderdiek katalanen babesa espero dute Pedro Sanchez presidente egin eta koalizio-gobernua osatzeko. Alderdiak hizketan hasita daude.

PSOEk eta Sumarrek Junts per Catalunyari (JXCat) eta Esquerra Republicanari (ERC) diputatuak lagatzea erabaki dute, alderdi horietako bakoitzak talde parlamentario propioa osa dezan Diputatuen Kongresuan.

Kongresuaren araudiak ondorengo bi baldintzetako bat betetzea eskatzen die alderdi politikoei talde propioa osatu ahal izateko: 15 eserleku baino gehiago izan, edo, gutxienez 5 izanda, Espainia osoko botoen % 5 lortzea edo parte hartu duten barrutietan % 15 eskuratzea.

PPk, PSOEk, Voxek eta Sumarrek lehen baldintza betetzen dute; EH Bilduk eta EAJk, bigarrena.

JXCatek eta ERCk zazpina diputatu eskuratu zituzten uztailaren 23ko hauteskunde orokorretan, baina ez dira botoen % 15era iristen barruti batzuetan, ezta Katalunia osoan ere. Erabaki horrekin ehuneko hori gainditzen lagundu nahi diete, euren botoak alderdi horien ehunekoei batu eta gutxieneko maila horretara irits daitezen.

Yolanda Diaz buru duen plataformak gaur goizean zehaztu du bere 31 diputatuetatik 2 utziko dizkiola ERCri. Zehazki, koalizioak Julia Boada (Gironako diputatua) eta Felix Alonso (Tarragonakoa) aipatu ditu. ERCk talde parlamentarioa osatu ondoren, bi diputatu horiek ERC taldea utziko dute eta Sumarren taldera igaroko dira. PSOEko iturrien arabera, Juntsekin formula bera erabiltzea aztertzen ari dira.

Diazen koalizioko iturriek adierazi dutenez, erabaki hori hartuta, ERCk Sanchezen inbestidura lortzen eta, beraz, "koalizio-gobernua" osatzen laguntzea espero dute.

Kongresuko Mahaia araudia interpretatzeko burujabea da, eta berak du ardura alderdi katalanek talde propioa izatea ahalbidetuko duen konponbidea aztertu eta oniritzia emateko. Taldeak osatzeko epea ostiralean amaituko da, baina astelehenean hasiko dira aurkeztutako idatziak aztertzen. Praktika hori aurretik ere onartu dut legegintzaldi batzuetan.

Talde propioa lortzea garrantzitsua da, Kongresuak ematen dituen dirulaguntzak kobratzeko aukera ematen baitu. Gainera, talde parlamentarioek eztabaidetan parte hartzeko denbora izaten dute. Talde Mistoan, ordea, kideek denborak banatu behar izaten dituzte.

Oraingoz, PP, Vox, EH Bildu eta EAJ alderdien talde parlamentarioak eratu dira.


'Morbius' eta 'Orkestra lurtarra' filmak eskainiko dituzte asteburuan Baztartxon

Igandean eta astelehenean, 19:30ean eskainiko dute Morbius filma, eta Orkestra lurtarra, berriz, astelehenean ikusi ahal izango da, 17:00etan. Astelehena jai eguna izanik, egun horretan ez da ikuslearen emanaldirik izango.

Morbius eta Orkestra lurtarra filmak ikusteko aukera izango da asteburuan Baztartxo antzokian. Hain zuzen ere, igandean eta astelehenean eskainiko dituzte filmak: igandean, 19:30ean ikusi ahal izango da 12 urtetik gorakoei zuzendutako Morbius filma, eta hurrengo egunean ordu berean emango dute. Bestalde, Orkestra lurtarra umeei zuzendutako pelikula astelehenean ikusi ahal izango da, 17:00etan. Gainera, astelehena jai eguna denez, ez da ikuslearen emanaldirik izango, eta sarrerak bost euro balioko du, beraz.


Abisu horia "prezipitazio handiagatik" larunbatean

Larunbat goizaldeko 6:00etan hasi eta gauerdira arte abisu horian izango gara "prezipitazio handiagatik".

Euskalmet meteorologia agentziaren arabera, larunbatean (abuztuak 29) "Kantauri isurialdeko zenbait lekutan ordubetean 15 l/m² pilatu daitezke. Zaparrada ertainak eta trumoitsuak botako ditu, zenbait lekutan handiak izan daitezke, egunaren lehen partean kostaldean eta egunaren bigarren partean barnealdera zabalduko dira. Larunbatean, eta igandean egunaren lehen partean, prezipitazioa ugaria eta iraunkorra izango da eta 24 ordutan 40-60 l/m² pilatu daitezke".

Honenbestez, bihar (hilak 29) Usurbilen, "zerua estalita egongo da eta zaparradak sarri eta indar handiz botako ditu. Eguerditik aurrera ekaitzak jo dezake. Ipar-mendebaldeko haize bizia ibiliko da, bolada gogorrekin. Tenperatura gutxi jaitsiko da".

Euskalmet-en arabera, igandean atertze aldera joko du. "Igandearen lehenengo partean eguraldiak ildo beretik jarraituko du. Zerua hodeitsu egongo da, beraz, eta zaparradak botako ditu, iparraldean hegoaldean baino sarriago eta indar handiagoz. Goizaldean eta goizean goiz kostaldean ekaitza leher liteke. Arratsaldetik aurrera iparraldean atertuz joango da, hegoaldean ateri eutsiko dio eta ostarteak agertuko dira nonahi. Goizean eta arratsaldean ipar-mendebaldeko haize bizia ibiliko da, bolada gogorrekin kostaldean. Tenperaturan aldaketa handirik ez; giroak udazkeneko itxurarekin jarraituko du".

Informazio eguneratua hemen: euskalmet.eus


Gabon eskea

Abarketatxo Ludetekakoak, horien artean, 11:00ettaik 13:00etara ibiliko dira Gabon eskean.


Zortzi eguneko greba iragarri dute itunpeko hezkuntzako sarean

Arabako, Bizkaiko eta Gipuzkoako Kristau Eskolako eta IZEAko langileak deitu dituzte lanuztera ELA, Steilas, CCOO, LAB eta UGT sindikatuek.

Arabako, Bizkaiko eta Gipuzkoako itunpeko sarean greba egingo dute urriaren 17tik 19ra eta abenduaren 11tik 15era, ELA, Steilas, CCOO, LAB eta UGT sindikatuek jakinarazi dutenez. Kristau Eskolako eta IZEAko langileak deitu dituzte grebara —ikastolek ez dute bat egin–, eta, sindikatuen arabera, 9.000 pertsona batuko dira. Lan hitzarmena hobetzeko negoziazioetan oraindik ere «immobilismoan errotuta» daudela leporatu diete patronalei, eta horregatik erabaki dute, hain zuzen, mobilizazio dinamika indartzea.

Apirilaren 25ean egin zuten gizarte ekimeneko langileek azkeneko greba, aurretik izan zituzten negoziazio mahaietan «edukizko proposamenik» jaso ez zutelako. Sindikatuek salatu dutenez, hamahiru batzar izan zituzten guztira, eta, ordutik, ez dira berriz bildu. Patronalek negoziazioak blokeatzen jarraitzen badute, ordea, urtarrilean ere grebak egingo dituztela aurreratu dute langileek eta sindikatuek. Gainera, Eusko Jaurlaritzako Hezkuntza Sailari laguntza eskatu diote, irtenbideren bat aurkitzeko.

Beste askoren artean, aldarri hauek egin dituzte: langile guztien lanaldiak murriztea; Haur Hezkuntzako lehen eta bigarren zikloko langileen homologazioan aurrerapausoak ematea; hezkuntza laguntzako espezialistek lanaldi osoak izatea; KPIaren araberako soldata jasotzea; galdutako erosahalmena berreskuratzea; DBHko lehen eta bigarren mailako irakasleen soldatak sektore publikoko soldatekin parekatzea; birkokapen prozedurak erregulatzea; eta Lanbide Heziketa hobetzeko, euskara ikasteko, lan osasuna bermatzeko eta arrisku psikosozialak prebenitzeko planak garatzea.

Sare publiko langileek, sindikatu horiek deituta, grebak egingo dituzte urriaren 25ean eta abenduaren 19an lan hitzarmena hobetzeko, gainerako funtzionarioekin batera. ELAk, CCOOk eta Steilasek, gainera, urriaren 24rako lanuzteak antolatu dituzte hezkuntzako sektore publikoan.


Sorosle lanetan aritzeko bi pertsona kontratatzeko deialdia egin du Donamaria-Gazteluko Udalak

Udan Donamariako igerilekuan bi sorosle kontratatzeko deialdia egin du udalak. Kontratua ekainaren 23an hasiko da eta irailaren 4an bukatu, eta sorosle lanez gain, igerilekuaren instalazioko mantentze-lanak egin beharko dira.

Deialdira aurkeztu nahi dutenek bortz baldintza bete beharko dituzte: adin nagusikoa izatea, euskarako B2 maila edukitzea, sorosle titulazioa izatea, DESA egiaztagiria edukitzea eta Nafar Lansaren alta emanda egotea. Hautagaiak aukeratzeko, curriculuma kontuan hartzeaz gain, proba teorikoa eginen dute, baita euskara proba ere hizkuntza titulurik aurkezten ez dutenentzat. Donamariako edo bertze herriren bateko igerilekuan izandako esperientzia ere kontuan hartuko dute.

Eskabide eta curriculumak maiatzaren 25era arte aurkezten ahalko dira Udaletxeko Erregistroan. Deialdiaren informazio guztia eta aurkeztu beharreko eskabidearen eredua ikusteko egin klik hemen.


Eguraldia lagun Kukuarri Egunean

Urtero bezala, maiatzeko azken igandearekin batera, Kukuarri Eguna ospatu da gaur, eta Orioko Talai Mendi elkarteak gaurko egunarekin jartzen dio ginga ekitaldiz beteriko Kukuarri Asteari. Goizean goiz irteera antolatu dute herritik tontorrera, eta ondoren meza izan da gurutzean. Ohi bezala, hamaiketako egiteko aukera eskaini dute elkarteko kideek. Eguraldi ona lagun, herritar dezente igo da goiz-eguerdi partean.


Xilabaren hondarreko silaba

Zuberoako, Lapurdiko eta Nafarroa Behereko VI. Bertsolari Txapelketaren finala jokatuko dute larunbatean Donibane Lohizunen. Nahiz entzule gutiago izan den, «giro ona» azpimarratu dute


Aiaraldeko emakume sortzaileen bigarren azoka egingo da abenduaren 17an Faktorian

Datorren larunbatean 11:00etatik 14:00etara izango da azoka, eta eskualdeko 14 postu baino gehiago egongo dira.

Bor-bor feminismo Faktoriak bigarren urtez antolatu du Aiaraldeko emakume* sortzaileen azoka. Iaz azaroan izan zen ekimena, eta ekoizleekin batera elkarlanean aritu ostean, abendura atzeratzea erabaki zuten. Hala, abenduaren 17an izango da ekimena, Aiaraldea Ekintzen Faktorian.

11:00etan irekiko dituzte azokako ateak, eta eguerdira bitarte egongo dira ekoizleak euren postuetan egindako lanak erakutsi eta saltzen. Aiaraldea Komunikabideak jarraipen berezia egingo du tokiko produktuak eta sortzaileak ezagutarazte aldera.


Elkarretaratzea egin dute Osasun Zentroan, Osakidetza zaintzeko eskatzeko


‘Indarkeria sexistaren (h)egiak’ jardunaldia antolatu du Ahalduntze Eskolak

Egun osoko programa egingo dute azaroaren 21ean, eta Arraunetxen izango da jardunaldia. Parte hartzeko, aurretik egin beharko da izen ematea.

Orioko Ahalduntze Eskolak antolatuta, ‘Indarkeria sexistaren (h)egiak’ jardunaldia egingo da azaroaren 21ean, larunbatarekin, Arraunetxen. 9:30ean hasi eta 19:30era bitartean, egun osoko programa izango dute parte hartzaileek.

Goizean, Samara Veltek indarkeria matxistari buruzko diskurtsoak eta horiek komunikabideetan duten irudikapena izango ditu hizpide. Kasu konkretu baten azterketatik abiatuz, inguruko hedabideek nola jokatu izan duten aztertuko dute. Eguerdi partean, bazkaldu aurretik, Esti Linares ziberindarkeria matxistaren eta sareko erresistentzien inguruan arituko da. Praktika profesionalean jasotako esperientziak eta ikerketetako datuak bilduz, panorama zabal bat erakutsi eta aztertuko dute.

Arratsaldean, haurtzaro sexu abusuen inguruko lanketa egingo da, Susana Miguellekin batera, ‘Palabras Dislocadas’ proiektuan egiten ari diren lana ezagutzearekin batera: haurtzaroko sexu abusuak ikusgarri egiteko eta salatzeko helburuarekin sortu zuten egitasmoa. Jardunaldia Ane Labaka eta Uxue Alberdi bertsolariek itxiko dute, ordu erdiko emanaldiarekin.

Ekimenean parte hartzeo interesa duen orok azaroaren 16a baino lehen egin behar du izen ematea, Ahalduntze Eskolara deituta edo idatzita: 623178553 / ahalduntzeeskola@orio.eus


Silvak lesioa du ezkerreko soleoan

Lesioa dela eta, ez da prest egongo igandean Real Madrilen aurka jokatzeko.

David Silvak "lesioa du ezker soleoko muskuluan", Realak egindako probetan ikusi ahal izan denez. Argitaratutako parte medikoan ez dute sendatzeko epea zehaztu, baina ziurra da ez dela prest egongo igandean Real Madrilen aurka jokatzeko.

Jokalari kanariarrak min hartu zuen asteartean Errege Kopako final-laurdenetako partidaren aurreko azken entrenamenduan. Realak Bartzelonaren aurka jokatu zuen atzo, eta lesioak deialditik kanpo utzi zuen.

Klubak adierazi duenez, jokalaria "fisioterapia bidez" tratatzen hasi dira eta "lan pertsonalizatua egiten ari dira, gainbegiratuta".

Txostenak ez du sendatze-epe zehatzik ezartzen, baina "normaltasunera itzultzea lesioaren ezaugarrien eta prozesuaren bilakaeraren araberakoa" izango dela zehazten du.


Ipuin kontaketa, bihar

Bihar arratsaldeko 17:30etan, Ixabel Agirresarobek ipuin kontaketa eskainiko die etxeko txikiei, liburutegian. Edukiera mugatua izango dela jakinarazi dute antolatzaileek.


Elkarretaratzea egingo du udalak bihar, Emakumeen Nazioarteko Egunean

Lasarte-Oriako Udalak herritarrak gonbidatu ditu biharko elkarretaratzean parte hartzera. Emakumeen Nazioarteko Eguna izaki, 12:00etan elkartuko dira, Okendo plazan.


Autodiagnostikorako testak, salgai arrakastatsua

COVID-19a norberak diagnostikatzeko testek astebete daramate eskuragarri Hegoaldean. Hala ere, erosleek zailtasun handiak izan dituzte test horiek aurkitzeko, berehala bukatzen baitira botiketan.


Irakurketa jendetsua, Goiz Eguzkin

Matrioxka, kale literaturaren ekimenaren kideak, Goiz Eguzkin, Maialen Lujanbiok idatzitako 24 testu irakurri eta abestu ere egin zituzten pasa den igandean. Jende asko gerturatu zen Ginkgo Bilobaren bueltan. Maialen bera ere bertan egon zen.


Andoni Gagok boxeoa utzi du

Bizkaiko boxeolariak etxean eman dio amaiera bere ibilbideari, Bilbon, Casilla pabiloian, lagunez inguratuta, Irving Berry panamarraren aurka sei roundeko borrokaldi bat eginez.

Andoni Gagok azken kolpeak eman zituen atzo, Irving Berry panamarraren aurka, etxean, Casilla pabiloian.

"El adiós al machito" lelopean, emozioz beteriko gaua izan zen. Izan ere, Otxarkoagoko boxeolariak lagunak eta etxekoak aldamenean izan zituen, eskularruak behin betiko eranzteko.

Emaitza gutxienekoa bazen ere, irabazi egin zuen (23-10-2, 10 KO), eta agur esateko hautatutako eguna grabatuta zuen txapela jantzi zuen.

Otxarkoagako boxeolariak 38 urte dituela utzi du boxeoa, ibilbide oparoa egin eta gero. Bi aldiz izan da Europako txapeldun eta lau aldiz Espainiako txapeldun, luma pisuan.


Vilariñoren Osasunak garaipena lortu zuen baina Alaves taldea izan da lehen mailara igo dena

Osasunak 1 eta 5 hartu zuen mendean Racing Feminas taldea, baina Alavesek Atletico de Madrid taldeari irabazi zionez talde arabarra izan da lehen mailara igo dena

Pena, baina ezinezkoa izan zen. Atzo goizean Alaves taldeak Atletico de Madrid B taldeari 0 eta 2 irabazi zion Madriden eta talde arabarrak automatikoki 1. mailara igotzea lortu zuen. Osasunak Racingen kontra jokatu zuen 1 eta 5 irabazi zuten gorritxoek, baina soilik sailkapeneko lehen postuan sailkatutako taldea igotzen zen 1. mailara, eta Alaves taldetik puntu eskas batera sailkatuta bidean geratu da Osasuna, eta emakumezkoen futboleko Iberdrola Erronka 2. mailan jarraituko du.

Triste, baina egindako lanarekin harro zeuden Osasuna taldeko jokalariak, tartean Maitane Vilariño. “Saiatu gara, baina ezinezkoa izan da. Guk dugun guztia eman dugu eta alde horretatik harro gaude” zioen jokalari olaztiarrak.


Pertsona bat zauritu da AP-8an, Usurbil parean, hainbat autok izandako istripuan

Lau ibilgailuk talka egin dute gaur goizean AP-8an, Usurbil eta Orio artean, Irungo noranzkoan. Gidarietako bat ibilgailuan harrapatuta geratu da, eta suhiltzaileek atera dute. Anbulantzia medikalizatu batek Donostia Ospitalera eraman du.


Tolosako musika eskolako ikasleen ikasturte amaierako kontzertuak, datorren astean

Ikasturte amaieraren bueltan, datorren astelehenetik ostegunera, hau da, ekainaren 19tik 22ra, lau kontzertu eskainiko dituzte Tolosako Udal Musika Eskolako ikasleek, herritarren gozamenerako.

Ekainaren 19an, astelehena, perkusio eta orkestrako ikasleen kontzertua izango da, 19:00etan, Zerkausian. Asteartean, ekainak 20, abeslari eta talde anitzen txanda izango da, hau ere, 19:00etan, Zerkausian. Ekainaren 21ean, helduen, akordeoien, txistuen, klarineteen eta talde anitzen kontzertua egingo da, aurrekoen ordu eta leku berean. Eta amaitzeko, ostegunean, ekainak 22, metalezko instrumentuen taldeko ikasleen zein flauta, saxofoi eta biolineko ikasleen kontzertua egingo da, 19:00etan, Berdura plazan.

Tolosako Udalak herritar oro animatzen du ikasleen lana ikusi, entzun eta kontzertuez eta musika onaz gozatzera.


Albiste izango dira: Israel-Hamas gerra, Hezkuntza Legea Legebiltzarrean eta 2022ko Euskaraldiaren emaitzak

Gaurkoan albiste izango direnen laburpena, hitz bitan.

Honako gai hauek hartuko dituzte gaur, urriak 19, hedabideetako lerroburu nagusiak:

-Israel-Hamas gerra: Egiptotik Gazako Zerrendara laguntza humanitarioa sartzen uzteko konpromisoa hartu du Israelek, Joe Biden AEBetako presidenteak Tel Avivetik baieztatu duenez.

-Hezkuntza Legea Legebiltzarrean: Hezkuntza Legearen proiektua, legegintzaldi honetako arau garrantzitsuenetako bat, aurrera doa, nahiz eta oposizioaren zati handi bat horren kontra egon. Eusko Jaurlaritzak urtea amaitu baino lehen onartzea espero du, izan ere, badirudi gaurko osoko bilkuran osoko zuzenketa guztiak gaindituko dituela testuak. Horrela, taldeek aurkeztutako zuzenketa partzial guztiak eztabaidatzeari ekingo diote.

-2022ko Euskaraldiaren emaitzak: 2022ko Euskaraldiaren inguruan, edizioz edizio egin den moduan, ikerketa-lan zabalak egin dira, eta horien emaitzak aurkeztuko dituzte gaur. Ikerketak Eusko Jaurlaritzaren, Nafarroako Gobernuaren eta Euskararen Erakunde Publikoaren enkarguz egin dira, Euskaltzaleen Topagunearekin lankidetzan.


Zuhaitzak ikusten ditugu haritz, gereziondo edo astigarren ordez. Hitzen galeraz

Maddi Nazabalek erabiltzen ez ditugun hitzez jardun du Atzekoz Aurrera gogoetan. Desagertzera bidean jarri ditugun hiztegiko eleak aldarrikatu ditu atzean utzi dugun munduaren lekuko izateko.

Amarauna saioan gogoeta Maddi Nazabal. Aurrekoz Atzera euskadi irratian.


Itsasartearen zabalenean 25 urte, 25 istorio Fernando García Arévaloren argazki erakusketa

Altsasu. Itsasartearen zabalenean 25 urte, 25 istorio Fernando García Arevaloren argazki erakusketa. Maiatzaren 1etik 15era, astelehenetik ostiralera 17:00etatik 20:00etara, larunbatetan emanaldiaren aurretik eta igandetan 18:30etik 19:30era. Iortia kultur guneko erakusketa gelan.


309 kutsatze zenbatu dituzte EAEn, eta 69 gaixo larri daude ZIUetan

Positibotasun tasa 0,3 puntu jaitsi da, bezperako datuekin alderatuta. Bestela, covid-19ak jotako 31 gaixo ospitaleratu dituzte azken orduetan.

Ostiralean zehar, 309 covid-19 kutsatze berri zenbatu dituzte Euskal Autonomia Erkidegoan, Eusko Jaurlaritzaren Osasun Saiaren datuen arabera.

Orotara, 5.369 proba diagnostiko egin zituzten Osakidetzako langileek, bezperan baino 299 gutxiago. Egindako testetatik % 5,8 positiboak izan ziren; hala, positibotasun tasak 0,3 puntu egin du behera azken 24 orduetan.

Bizkaia da egoerarik makurrenean jarraitzen duen lurraldea; izan ere, 161 kasu berri atzeman dituzte azken orduetan, bezperan baino 30 gutxiago. Gipuzkoan, ostera, 97 positibo zenbatu dituzte (bezperan baino 15 gutxiago). Araban egoerak ez du hobera egin, eta 41 gaixo berri daude, bezperan baino 4 gehiago.

Ospitaleen presioari dagokionez, 31 eri ingresatu dituzte ostiral honetan, ostegunean baino 9 gutxiago. ZIUetan ere ez da aldaketa handirik sumatu: 69 gaixo larri daude ospitaleratuta, bezperan baino bi gutxiago.

Asteburuetan, Osasun Sailak ez du pandemiaren adierazle guztiei buruzko informaziorik ematen. Hala ere, azken egunotako datuei begira, intzidentzia metatuak behera egiten jarraitzen du uztailaren 31tik. Osteguneko txosten epidemiologikoaren datuen arabera, 286,5 kasukoa da intzidentzia.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.